Аллоҳнинг гўзал исмлари. Ал-Қобиз (21) | Azon.uz - Ахборот-таҳлилий портал\n794 21:00 18.10.2018\nАллоҳнинг ушбу исми саҳиҳ ҳадисларда келган, аммо Қуръони Каримда зикрқилинмаган.\n«Расулуллоҳ соллаллоҳу алайҳи васоллам: «Аллоҳ нарҳ белгиловчи, руҳларни қабз қилувчи, руҳларни кенгликка қўйиб юборувчи ва ризқ берувчидир. Мен ҳар бир киши қон ва мол хусусида зулм билан талаб этмаган ҳолда Аллоҳга йўлиқади деб умид қиламан», деганлар» (Абу Довуд ва Термизий ривояти).\n«Агар Аллоҳ бандаларининг ризқини кенг қилиб қўйса, улар ер юзида ҳаддан ошиб кетурлар. Лекин У Зот Ўзи хоҳлаганига ўлчов билан туширур. Албатта, У Ўз бандаларидан хабардордир, уларни кўрувчидир» ("Шуаро" сураси, 27‑оят).\nДемак, ризқ тор ва кенг бўлади. Бундан мақсад бандаларни имтиҳон қилиш, синашбўлади ёки бошқа бир ҳикматга биноан бўлади. Баъзи бандалар борки, улар фақат бой бўлиб яшашга лойиқ. Агар уларни камбағал қилиб қўйса, динини фасод қилади. Яна бошқа инсонлар борки, улар камбағал бўлиб яшашга лойиқ. Агар уни бой қилиб қўйса, динини фасод қилиб, Аллоҳ кўрсатган йўлдан оғиб кетади.\n«Ал‑Қобиз» сўзининг яна бир маъноси – Ерни қабз қилиб, мувозанатда ушлаб турувчидир. Аллоҳ таоло бу ҳақда шундай дейди: «Улар Аллоҳни муносиб қадрламадилар. Ҳолбуки, Ер борлигича Унинг қабзасидадир. Осмонлар эса Унинг қўлига йиғилгандир. У Зот улар ширк келтираётган нарсалардан покдир, юксакдир» ("Зумар" сураси, 67‑оят).\n«Албатта, Аллоҳ осмонлару ерни қулаб тушишдан ушлаб турур. Агар улар қулайдиган бўлсалар, Ундан ўзга ҳеч ким уларни ушлаб тура олмас. Албатта, У ҳалимдир, мағфиратлидир» ("Фотир" сураси, 41‑оят).\nМақолалар Аллоҳнинг гўзал исмлари Махсус\nАллоҳнинг гўзал исмлари ва улар билан дуо қилиш...\n1054 02:20 14.05.2020\nМағфирати чексиз Зот\n771 14:00 24.04.2019\n923 23:00 23.10.2018\n777 21:00 20.10.2018\n729 21:00 19.10.2018


Қариндошлик ришталарини боғлашда юртбошимиздан ибрат ва наъмуна\nБисмилларҳир роҳманир роҳим. Алхамдулиллаҳи роббил аламин.\nОсмонлару Ерни яратган, маҳлуқотлар орасида инсонни танлаб, уни азиз ва мукаррам этган, ҳузуридаги илми илоҳийдан бандаларига хоҳлаганича билдирган, «Ва ораларингиздаги савол-жавобларада ўртага номи қўйиладиган Аллоҳдан қўрқингиз ва қариндош-уруғларингиз билан ажралиб кетишдан сақланингиз» (Нисо сураси -1оят) дея таълим берган Аллоҳ субханаҳу ва таолога ҳаму санолар бўлсин.\nУ Зотнинг пайғамбари, оламларга раҳмат қилиб юборган элчиси Муҳаммад саллаллоҳу алайҳи ва саллам «Салом билан бўлса ҳам қариндошликни боғланглар» билсангизлар бу охиратда сизлар учун янада яхшироқдир деб, силаи раҳмга чорлаган Пайғамбаримизга, асҳоби киромларга ва аҳли байтларига саловот ва саломлар бўлсин.\nПоклик дини бўлган, Ислом динимиз инсониятни доимо поклик сари ундаб, ўз яқин қариндош-уруғлар, қўни-қўшни, дўсту-биродарлари билан доимо самимий муносабатда бўлиш билан, доимий алоқа ришталарини боғлаб мустаҳкам қилишга чорлаб келади.\nДархақиқат инсон ҳаёти давомида қандай яшашидан, ижтимоий ва иқтисодий ҳолидан, ирқи миллати жинсидан қаттий назар ким бўлмасин бу ёруғ оламда кимнингдур меҳрига муҳаббатига эътиборига муҳтож бўлиб яшайди.\nШундек экан жамиятда қандай яшашимиздан қаттий назар, Аллоҳнинг амри бўлган қариндошлик ришталарини боғламоғимиз, уларга силаи раҳм кўрсатмоғимиз ҳам фарз, ҳам қарздир.\nБу борада Аллоҳ таоло ўзининг каломида шундай:\n«Албатта, Аллоҳ адолатга, эҳсонга, қариндошларга яхшилик қилишга амр этадир ва фаҳшу мункар ҳамда зулмкорликдан қайтарадир. У сизларга ваъз қилур. Шоядки, эсласангиз». (Наҳл сураси 90-оят) марҳамат қилади.\nҲа албатта Аллоҳ таолонинг адолати буюк зотдир. Шунинг учун ҳам адолатга чиройли амаллар қилишга буюради.\nАбдуллоҳ ибн Масъуддан (р. а.) қилинган ривоятда у киши: «Қуръондаги энг жамловчи оят шу оятдир. Эргашиладиган яхшиликни ҳам, четланиши лозим бўлган ёмонликни ҳам жамлаб зикр қилган», дейдилар.\nАллоҳ буюрган адолат–исломий мутлоқ адолатдир. Бу адолатга кўра, ҳар бир шахс, жамоат ва ҳар бир қавмга одилона муомалада бўлинади.\nҲамма учун ўлчов бир. «Эҳсон» яхшилик қилиш маъносини англатади. Исломда унинг эшиги кенг очилган. «Фаҳш» сўзининг луғавий маъноси ҳаддан ошишликдир. Лекин урфда кишилар номусига тааллуқли жиноятлар тушунилади. «Мункар» деганда, инсоннинг соф табиати инкор қиладиган ишлар кўзда тутилади. Буни, албатта, шариат ҳам инкор этади. «Зулмкорлик» эса, ҳаққа тажовуз қилиш ва адолатни бузишдир. Дарҳақиқат, булар эслашга арзигулик ваъз-насиҳатдир.\nБуган Юртбошимиз тамонидан олиб борилаётган юртимиздаги улкан ўзгариш ва ислоҳотлар нечоғлиқ адолатга, ҳақиқатга йўғирилгани, Инсонларнинг манфаатлари учун ҳизмат қилаётганини кўз билан кўриб, ақл билан тафаккур қилишимизга арзигувлик олий жаноб ишлар бўлмоқда десам муболаға бўлмайди албатта.\nЧунки давлат раҳбари бўлиб ўзи иши ва кундалик ҳаётидан ҳалқи учун наъмуна бўлаётган ишларидан қувонмай ва қалб тўлиб жўшқин сўзлар ила гапирмай иложинг йўқ, ҳаммамизга маълумки Президентимиз Шавкат Миромонович Мирзиёевнинг бугунги кундаги тинчлик ва ўзаро ҳурмат дўстона қадриятлар, миллатлараро тотувлик, қадимдан қони бир бўлган икки ҳалқни бирлаштириш уларни дўстона муносабат ила қариндошлик ришталарини боғлаб, эски азали қадриятларимизни янада қайта тиклаш йўлида олиб бораётган саиҳаракатларини кўриб қалбдан қувониб келмоқдамиз.\nЯқин икки йил ичида Ўзбек, Қирғиз, Қозоқ ва Тожик миллатларини бирлигги учун тинимсиз изланиш билан уни амалий жиҳатдан ҳам борди келди қилиб Давлатлар аро дипломатик алоқалар, савдо иқтисодий, миллий қардриятлар сари узвий боғлиқ ришталарни боғлаб тикламоқда. Ва шуни алоҳида такидлаш жоизки ҳар бир ташрифи ўлароқ Тариҳий воқелик билан зарварақларга ўчмас ҳотира бўлиб қолиш учун давлат сиёсати даражасида юксак эътирофга сазовор бўладиган ташрифлар билан бормоқда.\nМана шу саихаракатларнинг ўзи биз учун муҳим бир сабоқ, ижтимоий хаётимиз учун катта фоида, келажак авлодларимиз учун муҳим замин яратилмоқда.\nАйтилади: Албатта Аллоҳ таоло раҳимни яратиб: «Мен раҳмонман, сен раҳимсан, ким сени узса, узиламан; кимики сенга боғланса боғланаман», деди. «Албатта, раҳим аршда осилгандир. Кеча ва кундуз «Эй Парвардигор, сенинг йўлингда кимки менга боғланса, боғлангин, кимики Сенинг йўлингда мени узса узилгин»...\nҲасан Басрий (р.а.) «Вақтики одамларда илм кўриниб, унга амал қилмаса, тили билан айтишни яхши кўришиб, қалблари билан ғазабланишса, қариндошлари билан узилишган бўлса, Аллоҳ уларни ланатлайди, кар қилади ва кўзларини кўрмайдиган қилиб қўяди» Ал- Фақиҳ Абу Лайс ас-Самарқандийнинг Танбеҳул Ғофилин китоби 127 - бет, Тошкент Мовароуннаҳир 2014.\nПайғамбаримиз саллаллоҳу алайҳи ва саллам «Аллоҳдан қўрқинглар ва силаи раҳм қилинглар Чунки у сизлар учун дунёда ҳамма нарсадан яхшироқдир, мустаҳкамроқдир. Охиратда сизлар учун янада яхшироқдир» дедилар.\nФақиҳ айтади: Умрнинг зиёда (узун бўлишида) уламолар ихтилоф қилдилар. Баъзилари айтдилар: «Ким силаи раҳм қилса, умри зиёда бўлади, деган ҳабар зоҳирийдир»\nҲа албатта ҳамманинг ҳам қалби қувончга тўлиб яхши яшагиси келади. Ҳаётдан мамнун бўлиб, келажаксари интилгиси келади.\nКечагина давлатимиз раҳбари бошчилигида юртимизда катта оламшумул янгилик ўлароқ ибрат ва наъмуна борасида бир гурух делегация Тожикистон Республикасига давлат ташрифи билан бўлиб қайтдилар. Бу жудда ҳам катта оламшумул янгилик ва тариҳий воқеа бўлди десак тўғри бўлади.\nИкки ҳалқ оласида дўстона муносабатлар қайта тикланди. Бундан икки давлат ҳалқи ҳам мамнуният билан қарши олишди. Ҳаттоки кўз ёшлар билан кутиб олинди.\nБу каби саиҳаракатлар бунданда янада зиёда бўлишига инсонинг манфаати учун ҳизмат қиладиган олий жаноб ишлар яна ва яна кўпайсин деб, юртнинг кексалари дуо қилишмоқда.\nАбу Ҳурайра (р.а.) дан ривоят қилинади: Пайғамбаримиз саллаллоҳу алайҳи ва салам айтдиларки: «Эй Абу Ҳурайра, тақводор бўлгин, одамларнинг обидроғи бўласан; қаноатли бўлгин, одамларнинг шукур қилувчироғи бўласан! Ўзинг учун яҳши кўрган нарсангни бошқаларга ҳам раво кўр, мўмин бўласан. Сенга қўшни бўлганга яхши қўшничилик қилгин, мусулмон бўласан.Кулишни камайтиргин, чунки кўп кулиш қалбни ўлдиради» дедилар.\nУшбу хадиснинг бугун ижтимоий ҳаётимизга жудда ҳам муҳим экани ўз аксини кўрсатиб турибди.\nХаётимизга тадбиқ қилиб қонимизга сингиши учун юксак маънавият ила, илм олмоғимиз зарурдир. Шундагина тарққиёт сари илдам қадамлар ила юриб боришимиз ҳар сония қалбимизга илҳом беради Иншаа Аллоҳ.\nҲулоса ўрнида шуни айтишимиз мумкинкий бугун Юртбошимиз тамонида Қўшничилиқ ҳақлари, қариндошлик ришталарини боғлаш учун олиб бораётган ишлар бутун ҳалқимиз нафақат ҳалқимиз балки дунё ҳам жамиятида, жаҳон айвонда ҳам ибрат ва наъмуна сифатида тақсинга сазовордир.\nУшбу оқилона сайҳаракатлар ва одилона, адолатли сиёсат юритаётган ҳалқпарвар инсонни юртимизга бош қилиб қўйгани учун Аллоҳ таолога шукуроналар айтишимиз ҳамда бутун ўзбек ҳалқини кучли ижтимоий ҳаётга бошлаб, тарққиёт сари олиб бораётган меҳнати ва химмати учун ҳам рози бўлиб, миннатдорлик руҳида шукурона қилмоғимиз керак. Кимки бирон кишига яхшилик кўрсатса унинг ҳаққига албатта дуо қилади, қалби қувонади, миннатдор бўлади. Биз ҳам бугун юртимиз узра тинчлик неъматига бор билими ва куч қуввати, ғайтати билан, шу ҳалқ мендан ва биздан рози бўлса, шунда баҳтиёрман деб иш олиб бораётган инсоннинг ҳаққига Аллоҳда тинимсиз дуо қилиб бормоғимиз зарурдир.\nАллоҳ субханаҳу ва таолонинг сўзи «Неъматларимга шукурона қилсангиз янада зиёда қиламан» деган ушбу вадасига мувофиқ ҳар кунимиздан рози бўлишга кунлар, ойлар, йиллар сари олиб борилаётган давлатимиз сиёсатига шукур келтирсак, яқин йилларда яъни «2017-2021 йилларда Ўзбекистонни янада ривожлантириш бўйича ҳарактлар стратегиясида» белгилаб олинган барча мақсад ва вазифаларга тез орада эришиб, жаҳонга юз тутган ривожланган давлатлар қаторига чиқиб олишимизда. Яратганнинг ўзи мададкор бўлсин. Омин...\n«Бозор боши» жоме масжиди ходими\nСаййид Авлод Наслий.\n/ Қариндошлик ришталарини боғлашда юртбошимиздан ибрат ва наъмуна


Ватанни билмоқчи бўлсанг - достон эшит, Ватанни севмоқчи бўлсанг – достон эшит! — Ishonch Gazetasi\nБолалик чоғларимизда дўконлардан достон китобларни олиб куйлаб юрганларимизни кўп эслайман. Достонларда халқ тарихи бор. Биз қандай миллат бўлганмиз – мана шу достонлар айтади. “Тоҳир ва Зуҳра”ни олинг, булар аслида кимларнинг фарзандлари эди, уларнинг ғойибона бир-бирларини севиб қолишлари, ўз муҳаббатлари учун жонфидоликлари, севги ва муҳаббати учун нималарга тайёр бўлишлари…\nЁки ”Гўрўғли” достонини нимага одамлар севиб тинглаган? Буни сўз билан тарифлаш қийин. Бизлар достонларни ёшлигимизда жон қулоғимиз билан тинглардик ва уларнинг руҳи билан тарбия олардик ҳам. Болаларнинг жасур, ўз сўзида мард бўлиб улғайишида достонлар катта ўрин тутган. Бу бизнинг болалигимиздаги рост гап.\nХоразм, Қорақалпоғистон, Туркманистон томонларда бахшичилик ҳақиқий ашулачиликка баробар, унда авж пардалар мавжуд, у миллий қўшиқчиликнинг асл илдизларига боғланиб, уйғунлашиб кетганини кўрамиз.\nМенинг болалигим, менда асли санъатга меҳр пайдо бўлишида бахшичилик асосий омил бўлган. Отам раҳматлик мендаги болаларча ҳавасни кўриб ўша пайтда Хоразмда анчайин кенг урф бўлган бахшиларга, айниқса Бола бахши йўлида бахши бўлишимни истаган эдилар. Аслида менинг устозим Комилжон Отаниёзов ҳам Бола бахшининг достонларини айтиб улғайган, у қандай бетакрор, улуғ санъаткор бўлиб етишган бўлса, бунда айнан Бола бахши ва достончилик, бахшичиликнинг жуда катта ҳиссаси бор. Ўзим ҳам жуда кўплаб бахшичилик йўлларида қўшиқлар яратдим. Бу йўлда куйлар эканман, муболағасиз айтаман, томиримда қон жўш уради, ўзимни бир қадар юксакликда сезаман.\nЮртимизда давлат раҳбарининг бахшичиликка эътибори бу жуда ҳам чуқур маънога эга. Бу миллат тарихидаги бебаҳо меросга бўлган чуқур эҳтиром деб биламан.\nБахшичиликда миллатимизнинг оғир кечмиши, ундан мардонавор ўтишга куч топа олган, бирлик ва ҳамжиҳатликдаги оталаримизнинг мардлик ва жасурлиги мужассам топган. Бахшиларимизга бииир яхшилаб қулоқ тутинг: Улар нима ҳақида куйлаяпти? Улар ҳой, болаларим, иниларим, бизлар жуда улуғ авлоднинг ворисларимиз, ота-боболаримиз жуда ориятли бўлган, Ватан учун ўлимга тик боролган, мард сўзидан қайтмаган, довюракликда дунёга номи кетган одамлар бўлган дея жар солади.\nБиз муҳтарам Президентнинг қалбидаги ўтли ниятга қулоқ тутайлик, ёшларимиз бахшичиликнинг моҳиятига етсин, биз унутилиб кетаёзган бу улуғ меросни асраб қолайлик, бу ҳамма халқда ҳам бор бўлмаган санъат демоқдалар.\nБахшичилик Эронда, Туркияда, Озарбайжонда ҳам бор. Бир йили Туркиянинг Копадокия вилоятига бориб уларнинг шундай бир фестивалида қатнашиб, уларга ҳавас қилган эдим. Юрагимда бир армон ҳам пайдо бўлган эди ўшанда, нега биз хорижга чиқсак фольклор деб “Лазги” билан “Андижон полкаси”ни айтиб қайтиб келаверамиз деган. Ахир шундай достонларимиз ҳам борку, ахир. Президентнинг бу ташаббуси бизнинг санъатимизнинг яна бир бетакрор йўналиши ҳам олам аро кенг ёйилишига туртки бўлиши шубҳасиз. Ўшанда “Гўрўғли” достонидан бир ашула айтсам қардошларимиз ҳайрат билан тинглашган эди. Аслида санъат бу элларни, халқларни бирлаштирадиган, яқинлаштирадиган катта робита деб ўйлайман. Халқаро фестивалга ташриф буюрадиган меҳмонларимиз биздаги бахшичиликнинг гўзал намуналаридан баҳраманд бўлишар экан, бу биз учун катта бахт, деб ўйлайман.\nМени фахрлантирган нарса Юрт раҳбари халқимизга хос бўлган бу санъатнинг довруғини барча элларга, дунё миқёсида тарғиб қилишга бел боғлаганлари бўлди. Дарҳақиқат, биз бу санъатимиз билан бутун дунёга биз яхшилик истовчи, яхши ниятли, эзгуликка чорловчи халқмиз, демоқдамиз. Назаримда, бу ният барчамизни, айниқса биз санъаткорларни якдилликка, ватанпарварликка чорлаётгандек.\nҚорақалпоғистон халқ артисти\nЭлимизнинг севимли санъаткори, Ўзбекистон, Қорақалпоғистон ва Туркманистон халқ артисти Ортиқ Отажонов 72 ёшида вафот этди.\nХонанданинг «Умр ўтар», «Лазги», «Дилбар», «Юришларинг» каби кўплаб дилбар қўшиқлари халқ кўнглидан жой олган. Ҳофиз ҳаёти унинг ўлмас тароналарида давом этади.\n“Ishonch” ва “Ishonch-Доверие” газеталари таҳририяти жамоаси санъаткорнинг оила аъзолари, яқинларига ҳамдардлик билдиради.


Хитойнинг 'беминнат' сармоялари ортида нима ётади? - BBC O'zbek\nХитойнинг 'беминнат' сармоялари ортида нима ётади?\nПрезидент Каримов Хитойни бошқа мамлакатларнинг ички ишларига аралашмаётгани учун мақтаган.\nЎзбекистон Президенти бу ҳақда Хитой Президенти Ши Жинпинг билан Тошкентда яккама-якка музокаралар ортидан гапирган.\n"Хитой бизга ўзининг ишончли эканини исботлади ва бутун дунёга бошқа мамлакатлар, хусусан, Ўзбекистон билан қандай ҳамкорлик қилиш кераклигини кўрсатиб қўйди. Бу муносабатлар авваламбор, тенг ҳуқуқликка, ишончлиликка ва ҳаммасидан ҳам муҳими, ички ишларга аралашмасликка асосланган. Мен шу фурсатдан фойдаланиб таъкидлаб ўтишни истар эдимки, бизнинг шунча йиллик икки томонлама ҳамкорлигимиз даврида Хитой бизнинг олдимизга бирор марта ҳам қандайдир сиёсий шарт қўймаган. Бу нарса бўлмаган ва умид қиламанки, бундан кейин ҳам бўлмайди", деган Президент Каримов.\nТошкентдан олдин Туркманистон ва Қозоғистонда бўлган Хитой президенти ҳар бир мамлакат билан 30 миллиард долларга баҳоланаётган битимларни имзолаган.\nЎзбекистонда ҳам жами 15 миллиард доллардан зиёд деб кўрилаётган 31 ҳужжат имзолангани хабар қилинаяпти.\nШундан 7 миллиард 700 миллиони молиявий ресурслар бўлиб, шартномалар илм-фан ва техника йўналишларида ҳамкорлик, нефт ва газ шериклигини янада кенгайтириш, иссиқлик ва электр қуввати саноатларига сармояларни назарда тутади.\nМана шу бир ҳафтанинг ичида Хитой Марказий Осиё мамлакатларига 75 миллиард сармоя йўналтирмоқчи эканини маълум қилди.\nХўш, бундай сармоядорнинг инсон ҳақлари ёки сиёсий талабни илгари сурмаслиги яхшими ё ёмон?\nБиз ушбу саволни Олма-Отада яшаётган мустақил сиёсий таҳлилчи Александр Князевга бердик.\nАлександр Князев: Мен ўйлайманки, бу нормал ҳолат. Қайсидир мамлакатдаги сиёсий вазият қандайдир танқид ёки босим воситаси бўлмаслиги керак. Икки мамлакатнинг ўзаро муносабатларида улардан бири қандайдир сиёсий, ижтимоий фуқаровий масалаларни ўзи учун муҳим деб билса, у шериги билан иқтисодий алоқаларини қисқартириши ё ривожлантирмасликни афзал кўриши мумкин. Лекин, қайсидир мамлакатнинг ички ишига аралашишга келганда, ҳар бир халқ ўз ҳукумати билан масалаларини ўзи ҳал қилиши керак, деб ўйлайман.\nБи-би-си: Лекин кўплаб халқаро ҳисоботларда Ўзбекистонда инсон ҳуқуқлари поймол этилаётгани учун танқид қилинади ва шунинг учун халқаро ташкилотлар Ғарб мамлакатлари раҳбарларидан Ўзбекистон ҳукуматининг олдига инсон ҳақлари масалаларини, сиёсий ислоҳотлар масаласини кун тартибига қўйишни талаб қиладилар. Вазиятни яхшилаш учун мана шундай талаблар қўйилиши ўринли эмасми?\nАлександр Князев: Бу нарсани Ўзбек халқининг ўзи ҳал қилиши керак, деб ўйлайман. Биз бугунги кунда дунёнинг кўп мамлакатларида мана шундай иддаолар билан бир мамлакатнинг ички ишларига аралашиш нималарга олиб келаётганини кўриб турибмиз. Лекин Ўзбекистоннинг ички ишларига аралашиш унчалик кўп эмас. Агар Ўзбек жамияти қандайдир ўзгаришларга эҳтиёж сезса, бу жамиятнинг ўзи қонун йўли билан, тинч йўл билан ўзратиришни ясагани афзалроқ, деб ўйлайман. Нима учун? Бу худди Хитойда бўлганидек, иқтисодий ислоҳотлар ўзининг ортидан бошқа ўзгаришларни тортгани яхшироқ. мана биз СССР мисолида кўрдик. Аввал сиёсий ислоҳот ўтказамиз, дейишди ва бугун бундай мамлакатнинг ўзи харитада йўқ. Хитойда эса иқтисодий ислоҳотни биринчи ўринга қўйишди ва ҳукумат қандайдирдир сиёсий ва ижтимоий эркинликларга ҳам йўл очаяпти. Тўғри, бу йўл инқилобий эмас, эволюцион ва секин йўл. Нима бўлганда ҳам бу революцион йўлдан яхшироқ. Мана биз иккита инқилоб юз берган Қирғизистонни кўриб турибмиз. Бу мамлакат давлатчилик йўқолиб, жамият таназзулга юз тутиш аҳволига келиб қолган. Ўзбекистон ҳукумати ўз фуқароларига нисбатан қаттиққўл сиёсатни юритаётгани тўғри. Бунга нисбатан биз жамият томонидан қандайдир ҳаракатни кўрмаётган эканмиз, демак жамият бунга тайёр эмас.\nБи-би-си: Жуда кўплаб сиёсий таҳлилларда Хитойнинг Марказий Осиё мамлакатларини босиб олиши ҳақида хавотир билдирилади, Хитой экспансияси ҳақида гапириб келинади. Мана биз бугун кўраётганимиз Туркманистонга 30 миллиард, Қозоғистонга 30 миллиард, Ўзбекистонга 15 миллиардлик сармоялар ана шу башоратлар рўёбга чиқаётганини англатадими? Сиз бу ҳақда қандай фикрдасиз?\nАлександр Князев: Мен ўйлайманки, Хитой Президенти Ши Жинпингнинг Ашхобод, Остона, Тошкент ва ундан кейин Бишкекка сафари принциал муҳим аҳамиятга эга. Шу пайтгача Хитой Марказий Осиёни Россиянинг таъсир доирасидаги минтақа деб кўриб келарди ва шундан келиб чиқиб Шўролар Иттифоқи парчаланганидан буён бу минтақада иқтисодий соҳада ҳам эҳтиёткорона сиёсат юритиб келаётган эди. Хитой Ғарбнинг бу ерга сармоя ётқизишига ҳам бамайлихотир қараб келган. Қисқа қилиб айтганда, Хитой Россияга бу минтақада ўзини эркин сезишига "қўйиб берган эди". Бироқ СССР тарқаганидан буён Россиянинг минтақадаги сиёсати унча ўзгаргани йўқ ва Россия Марказий Осиёда фаол эмас. Шундан келиб чиқиб мен шундай фикрга келаяпманки, Хитой раҳбариятида минтақага нисбатан янги қарор "пишиб етилган" ва минтақа мамлакатлари билан ўзаро ҳамкорликнинг янги дастури ишлаб чиқилган. Мана Бишкекда ШОС раҳбарлари йиғилаяпти ва ана ўша ерда Хитой президенти эндиги асосий масалаларни ҳал қилади, деб ўйлайман.\nХитой раҳбарини Марказий Осиёга қандай манфаатлар бошлаб келди?\nХитой Марказий Осиёни эгаллаб олмоқдами?\nХитой Президенти Ши Жинпинг Тошкентга етиб борди\nХитойга Ўзбекистон нимаси билан қизиқ?\nХорижий сармоядорлар камнамо Ўзбекистонда Хитойнинг яшаб қолаётгани сабаби нима?\nЎзбекистоннинг Хитой газ қувурига уланиши кечикмоқда\nХитой Ўзбекистон билан ҳарбий ҳамкорликни кучайтиришни истайди\nХитой Ўзбекистонга 1.5 миллиард доллар кредит ажратишга қарор қилди\nАброр Имомхўжаев: 'Ҳамма нарса Хитойга қарши ўйинда ҳал бўлади...'\nICG: 'Ўзбекистон Хитой учун мушкул ҳамкор ва муаммоли мижоз'\nХитой ва Марказий Осиёда ўта иссиқ ёз


Тошкент-Волгаград юналишидаги поездда содир бўлган ўлимга нима сабаб бўлган эди?\n04:34:42 20 February 2020\nЖорий йилнинг 7 сентябрь куни «Аксарайский» (Россия) назорат-ўтказиш пунктидаги чегара текшируви пайтида поезддан вафот этган йўловчи топилганди. O’ztemiryo‘lyo‘lovchi АЖ маъмурияти ушбу ҳолат юзасидан изоҳ беради.\n2019 йилнинг 7 сентябрь куни Россиянинг Астрахан вилоят ҳудудида ҳаракатланаётган 323-сонли поезднинг 13-вагонида кетаётган, жорий йил 5 сентябрь куни Нукусдан Волгоградга бориш учун йўлга чиққан Қорақалпоғистон Республикаси, Амударё туманида яшовчи 52 ёшли А.Г. исмли йўловчи ўзини ёмон ҳис қилган ва тоби қочган.\nХабарда билдирилишича, вагон кузатувчилари дарҳол тез тиббий ёрдам чақиришган. Поезд «Аксарайский» (Россия) назорат-ўтказиш пунктига етиб келганда йўловчининг аҳволи оғирлашган ва вафот этган.\nВагон кузатувчилари ҳамда йўловчиларнинг сўзларига қараганда йўл давомида ҳеч қандай зўравонлик ёки қасддан зарар етказиш ҳолатлари кузатилмаган. Чегара пунктига келган шифокорларнинг маълумотига кўра А.Г.нинг вафотига унинг юрак хуружи сабаб бўлган.


Дунё миқёсида диализ хизматлари учун ўртача 75 доллар сарфланар экан. Бизда-чи? — Фарғона шифокори\nДунё миқёсида диализ хизматлари учун ўртача 75 доллар сарфланар экан. Бизда-чи?\n28.11.2019 28.11.2019 fsh.uz\nҚандли диабет, турли хил заҳарланишлар инсонларда буйрак етишмовчилиги касаллигини келтириб чиқаради. Айни вақтда дунёда бундай беморлар сони ортиб бормоқда. Ўз -ўзидан сунъий буйрак аппаратларини қўллаш ва қонни тозалаб берадиган турли хил технологиялардан фойдаланиш эҳтиёжи юзага келмоқда. Бунда эса беморларнинг танасида пайдо бўладиган турли заҳари таксин моддаларни сунъий буйрак орқали ўтказиб, қонни тозалаб бериш вазифасини ўтайдиган даволаш усули- диализ хизматидан иборат.\nАйни вақтда Ўзбекистонда юқори сифатли диализ хизматларини йўлга қўйиш учун давлат-хусусий шериклиги лойиҳаси доирасида тендер ўтказилмоқда. Бу билан нима ўзгаради? Қайси ҳудудларда марказлар ташкил этилиши мўлжалланмоқда?\n– Юртимизда гемодиализ оладиган 2 минг 700 нафардан ортиқ беморлар бор, – дейди Ўзбекистон Соғлиқни сақлаш вазирлиги ДХШ ва тиббий туризмни ривожлантириш бош бошқармаси бошлиғи Камолхўжа Эшназаров. – Агарда янада чуқур текширишлар ўтказсак ва кундалик эҳтиёжларни ҳисобга олсак бу рақамлар йилнинг охирига қадар 5 мингдан ошиши мумкин.\nАслида диализ хизматлари учун давлат бюджетидан ажратиладиган маблағлар унчалик ҳам кам эмас. Шунга қармай эҳтиёжни тўла қоплайди деб айтолмаймиз. Мисол учун, турли омилларни ҳисобга олган ҳолда бир бемор учун 30-40 доллар сарфланмоқда. Лекин, мутахассисларнинг қандай ишлаётган ёки кўрсатилган текширувлар асосида бу нарх ўзгариши мумкин. Дунё миқёсида, мисол учун Корея, Россия, Европа давлатларининг гемодиализ хизматлари ўрганилганда ўртача 75, ҳатто 100 доллардан ортиқ маблағ сарфланишига гувоҳ бўлдик.\nБиз ҳам хизматлар сифатини янада ошириш ва бюджет маблағларини тежаш мақсадида тендер ўтказиш борасида хорижий давлатларга эълон бердик. Ўрганишларимиз дунёда диализ аппаратлари ишлаб чиқаруви ва хизмат кўрсатувчи йирик давлатлар борлигини кўрсатди. Мисол учун, Япониянинг йирик компаниялари ускуналар ишлаб чиқаради, лекин беморларга хизмат кўрсатмайди. Баъзи давлатлар аппаратларни харид қилгани билан хизмат кўрсатиш борасида катта тажрибага эга. Биз уларнинг ҳар бирига имкон бердик.\nЛойиҳа доирасида диализ марказлари Тошкент шаҳри, Хоразм вилояти ва Қорақалпоғистон Республикасида ДХШкўмагида ташкил этилади. Шу тариқа бир марталик диализ аппаратларини ишлатиш, беморларни диализдан олдинги ва кейинги ҳолатини баҳолаш бўйича тизим яратилади.\nБунда амалга оширилган ҳар бир даволаш электрон тизим орқали онлайн равишда барча ҳудудларда, жумладан, Соғлиқни сақлаш ва Молия вазирлигида очиқ ойдин кўриниб туради. Шу тариқа навбатдаги сеансларни ўтказиш вақти, беморларнинг танлашни оқилона ва одилона тизми яратилиши мўлжалланмоқда.\nАйни вақтда тендерда жаҳонда диализ бўйича бешта энг йирик глобал инвесторлар сафига кирадиган олтита халқаро оператор Германия, Швейцария, Швеция, Туркия ва Ҳиндистондаги компаниялар иштирок этмоқда.\n← Саратонга энг бардошли қон гуруҳи аниқланди\nЎзбекистонда ОИВ инфекцияси билан қанча киши яшайди? →\n03.02.2020 fsh.uz 146\n24.01.2019 fsh.uz 294\n11.10.2018 fsh.uz 348


Фарғона велоспортчиларимизнинг Осиё чемпионатига тайёргарлигига мезбонлик қилмоқда\n17 январь, 2020, 16:05\nТеглар:Велоспорт | Осиё чемпионати\nМашғулотлар спортчиларимизнинг иродасини тобламоқда\nШу кунларда велоспорт бўйича Ўзбекистон терма жамоаси вакиллари Фарғона вилоятида янги мавсумга тайёргарлик олиб боришмоқда. Жамоамизнинг мазкур ўқув-машғулот йиғини 3 феравлгача давом этиши беглилаб қўйилган.\nФарғона йиғинида 2 нафар мураббий ва 18 спортчи иштирок этмоқда. Машғулотлар давомида ўзларини ҳар томонлама кўрсата олган спортчилар келаси ой Туркияда бўлиб ўтадиган халқаро йиғин ва март ойида Малайзия мезбонлик қиладиган Осиё чемпионатига саралаб олинади. Қуйида вакилларимизнинг машғулот жараёнидан фотолавҳаларни томоша қилишингиз мумкин:\nВелоспортчиларимиз Осиё чемпионатига жўнаб кетишди


17:19 / 22.05.2017\nДунёда 1,6 млрд мусулмонлар истиқомат қилади. Уларнинг 50 фоизи 30 ёшгача бўлганларни ташкил этади. Улар жаҳон сайёҳлик индустриясида мусулмон сайёҳлик сегменти тез суръатларда ўсишига ҳисса қўшмоқда. 2016 йилда халқаро миқёсда саёҳат қилган мусулмон сайёҳлар 121 млн кишини ташкил этган бўлса, ҳисоб-китобларга кўра, 2020 йилга келиб уларнинг сони 156 млн кишига етиши тахмин қилинмоқда.\nGlobal Muslim Travel Index рейтингида айнан глобал мусулмон сайёҳлигидаги кўрсаткичлар акс эттирилди. MasterCard халқаро тўлов тизими билан ҳамкорликда ташкил этилган ижтимоий тадқиқот CrescentRating сайтида эълон қилинди. Унда Ўзбекистон 29-ўринга муносиб кўрилди.\nМусулмон давлатлари орасидаги рейтингда биринчи ўринга учинчи йилдирки Малайзия жойлаштирилган. Унинг ҳисобида 82,5 балл бор. Иккинчида 76,9 балл билан БАА турибди. Индонезия 72,6 балл билан учинчи ўринни эгаллаган.\nИлк ўнликка, шунингдек, Туркия, Саудия Арабистони, Қатар, Марокаш, Баҳрайн, Уммон ва Сингапур ҳам киритилган.\nСобиқ иттифоқ мамлакатлари орасида энг яхши натижани Қозоғистон намойиш этиб, у 17-ўринга жойлашган. Қирғизистон 25-, Тожикистон 26-ўринда.\nРоссия 43-ўринни банд этган. Грузия ва Украинада мусулмон сайёҳлиги учун ҳолат Россиядагидан ёмонроқдир. Бу мамлакатлар 59- ва 116-ўринларни эгаллашган.\nУмуман, Global Muslim Travel Index рўйхатига 130та давлат киритилган. Улар мусулмонлар учун оилавий дам олиш қулайлиги, хизматлар сифати ва сервис имкониятлари, хусусан, ҳалол маҳсулотлар кўплиги, сайёҳларни жойлаштириш бўйича имкониятлар ва маркетинг дастурлари бўйича таққосланган.


Дунёнинг энг бой одами ўз криптовалютасини яратмоқчи\nКасалланганлар сони 114 343 638\nСоғайганлар сони 89 865 523\nВафот этганлар 2 536 180\nTesla ва SpaceX асосчиси, миллиардер Илон Маск ўз криптовалютаси номи борасида бир тўхтамга келди. Унга ўз криптовалютасини яратиш ҳақида твиттерда таклиф қилишганди. Маскнинг фикрича, янги криптовалюта Мarscoin деб аталади, бу ҳақда тадбиркор Dogecoin криптовалютаси савдоси ҳақидаги твитлар занжирида ёзди.\n«Бу аниқ Mаrscoin бўлади!», дейди Маск суҳбатдошларидан бирига жавобан. Унга Eloncoin вариантини ҳам таклиф қилишди, бироқ Маск уни эътиборсиз қолдирди. Янги «Жаҳон валютаси» ҳақидаги фикрлар Dogecoin эгаларини қўллаб юбориш мавзуси остидаги твитлар занжирида янгради. 15 февралда Маск «дожкоин» эгаларини валюталарини сотмоқчи бўлишса, уларни қўллаб-қувватлашга ваъда берганди. Изоҳларда эса унга ўз валютасини яратишни ва уни «жаҳон валютаси»га айлантиришни таклиф қилишди.\nОлти кун муқаддам Маск «ҳодлер-болакай» бўлиши учун кенжа ўғлига (ўғлининг исми X Æ A-12) Dogecoin криптовалютасини сотиб олиб берганини маълум қилганди. Ҳодлер деб криптовалютага сармоя тикадиган ва «сотиб ол ва сақла» деган инвестиция стратегиясига эга бўлишади. Улар бозордаги ҳолатдан қатъи назар валютани ўзида сақлаб қоладиган сармоядорлар.\nМаскнинг кенжатойига «дожкоин» сотиб олиб бергани ҳақидаги твитидан сўнг Dogecoin’нинг курси, CoinMarketCap маълумотига кўра, 0,081 долларга кўтарилиб кетди, кейинроқ 0,072 долларга тушди (айни дамда 0,052 доллар).\nКиритилди: 18:28 19.02.2021. Ўқилди: 1416 марта. Фикрлар сони: 0 та.


Усейн Болт Австралия клубини бир ҳафтага тарк этди\n9 сентябрь, 2018, 14:34\nТеглар:Усейн Болт | Австралия\n32 ёшли спортчи ёзда футболчилик фаолиятини бошлаган эди\nЕнгил атлетика бўйича саккиз карра Олимпия ўйинлари ғолиби Усэйн Болт Австралиянинг “Сентрал Кост Маринерс” жамоадаги машғулотларини тўхтатди. 32 ёшли ямайкалик спортчи ёзда ушбу клуб таркибида футболчилик фаолиятини бошлаган эди, бироқ энди у танаффус қилмоқчи.\n– Болт 9-16 сентябр кунларидаги машғулотларни ўтказиб юборади, – дейилади клуб аризасида. – У бир қатор мажбуриятларини бажариши учун кетиши керак. Клуб билан бу борадаги келишув аввалроқ тасдиқланган.\nБолтнинг кетиш сабаблари ошкор қилинмаётир, бироқ Австралия ОАВнинг тарқатган хабарига кўра, у Франциядаги расмий тадбирда иштирок этиши керак.\nУсэйн Болт Австралия клуби билан хайрлашди\nДель Боске: Усейн Болтдан яхши футболчи чиқади


Orda.kz: Қозоғистонда қўлга олинганлар орасида яна бир қирғизистонлик бор - ҚИРҒИЗИСТОН ЯНГИЛИКЛАРИ\nҚозоқ ОАВ Олмаотада яна бир қирғизистонлик қўлга олинганини ёзишди. Orda.kz нашрининг маълумотига қараганда, Олмаотаганинг Айгул Сартбаева исмли яшовчиси дўстини изламоқда. У Қирғизистонга кетаётганда қўлга олинган.\n«Чолпонбек Сидиков 46 ёшда, Қирғизистон фуқароси. Чолпонбек Олмаоатада уй жиҳозлари ясаган. У кичик феъл, яхши киши, ҳеч кимга зарари йўқ. 2022-йили 8-январда вақтинча рўйхатининг муддати тугаган, шу сабаб Бишкекка, уйига кетмоқчи бўлган», — деди Айгул журналистларга.\nЧолпонбек Сидиков. Сурат: Orda.kz\nУнинг айтишича, фаол Сидиковни шаҳардан чиқишдаги блокпостда туширган. Кейин уни ушлаб кетишган. Тахминан тартибсизликларга алоқаси бор-йўқлигини аниқлаш учун Кошмамбет қишлоғидаги вақтинча сақлаш жойига олиб кетишган.\n«У норозиликларга қатнашмаган, уйдан чиқмай ўтирган, гувоҳлар бор. Уни қўлга олингани ҳақида Қирғизистон консуллигига хабар қилганмиз, бироқ ҳозирча топилмади. Мен хавотирланяпман, у каби ҳуқуқи чекланган кишига тартибсизликларга қатнашди деган айбни “осон илиб қўйса бўлади”. Викрам Рузахуновнинг воқеаси ҳам чўчитади. Агар у таниқли мусиқачи эмас, Чолпонбек каби оддий ишчи бўлганда нима бўларди? Йўқолганига олти кун бўлди», — дейди Айгул Сартбаева.\nТИВ ҳозирча Сидиковнинг қўлга олиниши бўйича изоҳ бермади. Мақола эълон қилинишидан олдин бош консуллик билан боғланишни имкони бўлмади.\nТИВнинг расмий маълумотига қараганда, Қозоғистонда оммавий норозиликлардан кейин беш қирғизистонилк қўлга олинган. Уларнинг бири Викрам Рузахунов 10-январда озод қилинган. У Қирғизистонга қайтиб келган.\nҚолган тўрт одам 15-январда чиқарилган. Бироқ уларнинг орасида Чолпонбек Сидиков бўлмаган.\nБундан ташқари, Қозоғистондаги норозиликлар вақтида икки қирғиз фуқароси ҳалок бўлган. ТИВ маълумоти бўйича, уларнинг бири 32 ёшдаги фитнес-тренер Азиз Мусаевга қайтаётганда ўқ теккан.\nБахтияр Базарбаевнинг ўлими ҳақида маълумотлар кам, фақатгина Қозоғистонда йўловчи ташиш тармоғида ишлагани айтилган.\nАввалги мақола«Манас» аэропорти: Қозоғистонга рейслар қайта тикланди\nНавбатдаги мақолаТИВ Қозоғистонда қўлга олинган Чолпонбек Сидиқовни қидиришни давом эттирмоқда


Мурожаат қилдим, балога қолдим(ми?) - zarnews.uz\nЖорий йилнинг 19 май куни бўлиб ўтган вилоят телерадиокомпаниясининг "Очиқ мулоқот" кўрсатувида Нарпай тумани ҳокимлиги, сектор раҳбарлари, корхона ва ташкилотлар мутасаддиларига 43 нафар фуқародан турли масалаларда 48 та мурожаат йўлланганди. Хўш, ўтган вақт давомида мурожаатларнинг қанчаси ўрганилди ва қай йўсинда ечим топилди?\nМулоқот давомидаги мурожаатлар таҳлил қилинганда фуқаролар ўзларини қийнаётган 15 дан ортиқ масала юзасидан саволлар йўллаган. Уларнинг энг кўпи иш масаласида (11 та), йўлларни таъмирлаш (4), тоза ичимлик суви тармоғини тортиш (5), кадастр ҳужжатлари тайёрлаш (3 та) ва бошқа масалаларда бўлди. Маълумот учун айтадиган бўлсак, январь ойидаги мулоқотда мурожаатларнинг аксарияти бандлик масаласида (12 та) бўлганди ва туман мутасаддилари бу масалани ижобий ҳал этишга ваъда беришганди. Аммо кўриниб турибдики, ваъда фақат кўрсатув тугагунча бўлган.\nЗирабулоқ маҳалласида яшовчи Ободжон Норқулов олий маълумотли бўлса-да, иш тополмаётганини айтиб, ёрдам сўраб мурожаат қилган.\n- Тошкент молия институтини битирганман ва бир неча йил молия муассасасида ишладим, кейин ходимларни қисқартириш туфайли ишдан бўшашимга тўғри келди, - дейди О.Норқулов. - Шундан сўнг бир неча бор туман бандликка кўмаклашиш марказига мурожаат қилдим, аммо иш тополмадим. Шу туфайли "Очиқ мулоқот" кўрсатувига иш топишимда ёрдам беришларини сўраб мурожаат қилдим. Улар корхоналарда мавжуд бўш иш ўринларини ўрганиб чиқиб, тумандаги "Комета галилео" хусусий корхонасига ходим сифатида ишга жойлашишимга кўмаклашди.\nОқтош маҳалласида кўп йилдирки аҳоли тоза ичимлик суви йўқлигидан азият чекади. Мансур Раҳимов шу масалада ёрдам сўраб мурожаат қилган.\n- Йиллар давомида кўп жойларга мурожаат қилдик, аммо ҳар сафар маҳаллага ичимлик сув тармоғи тортишни кейинги йил дастурга киритамиз, деган жавобни оламиз, кейинги йил эса яна ўша баҳона, - дейди М.Раҳмонов. - Ҳозир аҳоли истеъмол қилаётган сув ичишга яроқсиз. Лекин ҳокимлик мутасаддилари турли ваъдалар билан тушунтириш хати ёздириб олишди ва масала ҳал этилди қабилида ҳисобот беришган. Аслида туман раҳбарлари мурожаатни ёпишни эмас, аҳолининг саломатлигини асраш, тоза ичимлик суви келтириш, йўлларни таъмирлашни, фуқароларга қулайлик яратишни ўйлаши керак эмасми?\nУшбу мурожаатнинг мақсадидан ҳам кўриниб турибдики, маҳаллага тоза ичимлик суви келтиришда ёрдам сўралган, аммо туман ҳокимлиги йиллар давомида ҳал этилмаган масалани икки ойда қандай ижобий ҳал этиб, қаноатлантирилди, қабилида ҳисобот топширган?\nТуман марказида яшовчи Фарҳод Абдураҳмонов Тортувли-Оқтош йўлининг ёмонлиги аҳолига қийинчилик туғдираётганини билдирган. Ф.Абдураҳмоновнинг айтишича, масъул ходимлар келиб бу йўл 2020 йилги дастурга киритилгани ва кейинги йил таъмирлашни ваъда қилиб, тушунтириш хатлари олиб кетишган. Бу ваъда ҳам қоғозда қолиб кетмаса бўлгани.\nНарпай туман ҳокимлигига йўлланган мурожаатларнинг қаноатлантирилганини ўрганар эканмиз, уларнинг аксарияти "Кейинги йил дастурига киритилди", "Жамоатчилик асосида ишга олинди", "Тушунтириш берилди" мазмунидаги жавоблардан иборатлигини кўрдик. Бу ҳаракат билан мутасаддилар аҳоли муаммоларига ечим топиш, уларни қийнаётган масалаларни имкон қадар бартараф этишга эмас, аксинча фуқародан розилик хати олиш ва мурожаатни ёпишга эътибор қаратган. Аслида мурожаатларнинг ҳар бири туман ҳокимлиги учун туман олдида турган муаммоларни кўрсатиб берувчи кўзгу, келгуси режалари учун дастур бўлиши керак эмасми?\nТеглар: Мурожаат Очиқ мулоқот Нарпай


Халқ банки халқаро пул ўтказмалари бўйича...\n20.02.2019 10:35 0 1283\nБугунги кунда Акциядорлик тижорат Халқ банкида Вестерн Юнион, Золотая Корона, Юнистрим ва Контакт халқаро пул ўтказмалари тизимлари фаолияти йўлга қўйилган. Шунингдек, Туркиянинг UPT, АҚШ нинг Моней Грам ва Россиянинг Азия Экспресс тизимлари жорий қилинмоқда. Бу ҳақда банк ахборот хизмати хабар берди.\nЯқинда Халқ банки филиалларида 2018 йил давомида аҳолига халқаро пул ўтказмалари бўйича энг яхши хизмат кўрсатган ходимлардан 9 нафари фахрий ёрлиқ ҳамда қимматбаҳо совғалар билан тақдирланди.\n«Энг кўп мижозга хизмат кўрсатган ходим» номинациясида ғолиб деб топилган Фаридахон Сиддиқова Халқ банкининг Андижон вилояти Қорасув филиалида 13 йилдан буён мижозларга халқаро пул ўтказмалари бўйича хизмат кўрсатиб келади. У ўтган йили 36 мингдан ортиқ мижозга хизмат кўрсатиб, эътирофга эришган.\nБанкнинг Хоразм вилояти Хива филиали ходими Мансурбек Матякубов ўтган йил давомида халқаро пул ўтказмалари операцияларини амалга ошириб, «Энг кўп даромад олган филиал ходими» йўналишида мукофотга лойиқ топилди.\nХалқ банки хизматлар


Силосбоп экинлар – Tadbirkor-Fermer\n1.Топинамбур мухим силосбоп экин.Туганакмеванинг таркибида 16-18 % инулин, 0, 76 мг.% В1, 0, 66 мг.% С, кулида 6% Р ва 5% ~е бўлади. Молларга озуқа сифатида туганак меваси ва кўкати ишлатилади. Туганакмевани таркибида 77, 3 % сув, 2, 3% оқсил, 0, 2% ёғ, 1 % тўқима, 17, 9 % АЭМ, 1, 3% кул бўлади.100 кг туганакмевани таркибида 1, 5 кг оқсил ва 27 озуқа бирлиги, 100 кг кўкатида 1, 8 кг оқсил ва 22, 5 озуқа бирлиги бўлади.Туганак мева ва кўкатидан силос тайёрланади, бу силосни қўй, от, чўчқи ва қорамол яхши йийди. Бахорда ўсиб чиқадиган экинзорда чорва молларни яйловлатиш мумкин.\nТуганакмеванинг хосили 20-25 т\_га, кўкатнинг хосили 35-50 т\_га,\nТопинамбур мураккаб гулдошлар оиласига мансуб, илдизи ўқ илдиз яхши ривожланган, 1000 дона уруғнинг вазни 7-9 г бўлади. Топинамбур вегетатив усулда кўпаяди.\nТопинамбур совуққа чидамли ўсимлиги 5-6 °С совуққа туганакмеваси 20°С совуққа\n2.Хашаки карам. Вrassica aleracea var acephata – икки йиллик ўсимлик. Биринчи йили барги яхши ривожланади, иккинчи йили уруғ беради. Кўкатни таркибида 12-14% қуруқ модда бўлади, гектардан 500-600ц кўкат етиштириш мумкин.100 кг силосни таркибида 16 озуқа бирлиги мавжуд. Хашаки карам иссиқликга талабчан эмас, 5-6°С да униб чиқади, ўсимлик 8-10°C совуқга чидайди.\nХашаки карам хар хил тупроқларда етиштирилади, озиқа унсурларига талабчан. Хашаки карам дон ва дон-дуккакли экинлар ўрнига экилади. Хашаки карам икки усулда етиштирилади-уруғидан ва кўчат қилиб. Уруғи билан экилганда эрта бахорда гектарига 2, 5-4, 0 кг, қатор ораси 60-70см, экиш чуқурлиги 1, 5-2, 0 см қилиб экилади. Кўчат иситилган ёки совуқ кўчат хоаларда етиштирилади. Кўчат тайёрлаш учун гектарига 500-600г уруғ экилади. Кўчат кенг қаторлаб 60-70см, кўчат ораси 30-40см қилиб экилади. Ўсув даврида қатор орасига 2-3та ишлов берилади, ўтоқ қилинади, суғорилади. Хосил кеч кузда йиғиштирилади.\nХашаки карам такрорий экин сифатида хам экилади, бунда кўчат экилади. Кўчат тайёрлаш экишга 3-4 хафта қолганда бошланади. Кўчат баландлиги 10-15 см бўлганда экилади .Бахорда ва такрорий экилганда экинлари бир хил парваришланади. Хосил машиналар ёрдамида ўрилади.\n3.Рапс.– Вrassica narus aleifera ДС – Карамдошлар – Brassicaceae – оиласига мансуб бир йиллик ўтсимон ўсимлик.Кўкатни таркибида 2, 6-3, 9% каротин, 0, 5-0, 8% мой, 1, 3-3, 7% клетчатка, 1, 4-2, 7% кул, 4, 8-6, 7% азот сиз экстрактив моддалар, 1 кг 5, 1мг каротин мавжуд. Уруғ таркибида 35-50% мой ва 40-49% оқсил мавжуд 100 кг кўкатида 16 озуқа бирлиги бор. Рапснинг биологик кузги ва бахорги шакллари мавжуд.\nРапс кўп йиллик ўтлар, дон-дуккакли, кузги дон ва қатор орасига ишлов берадиган экинлардан бўшаган ерларга экилади. Рапс бахорда ва кузда экилади, ўғитлаш меъёри – 25-30т\_га органик, ўғитлар 2-3ц суперфосфат, 1-1, 5ц\_гача аммиакли селитра, 0, 5-1, 0 ц\_га хлорли калий солинади. Рапс қаторлаб ва тор қаторлаб, гектарига 2, 5млн.уруғ (10-12 кг\_га), 1-3 см чуқурликга экилади. Маълумот кўчирилса манба: http://tadbirkor-fermer.uz деб кўрсатилиши шарт\nКузги рапс ер бургаси, кузги тунлам, карам куяси билан зарарланади. Уларга қарши махсус пестицидлар ишлатилади.Силос тайёрлаш учун рапс гуллаганда КС-2, 6 комбайн ёки КИР-1, 5 русумли машиналарда ўрилади.\n4.Перко – хитой карам ва рапс дурагайли кўкат ва силос тайёрлаш учун экилади. Рапсга нисбатан 5-7 кун олдин етилади, совуқга чидамли баландлиги 90 см. Бир мавсумда икки маротаба ўриб олинади.\nПерко кўкатида 11, 92% қуруқ модда бўлади, қуруқ модданинг 18% оқсил, 12, 7%клечатка, 3, 4% мой, 15, 8% кул, 50% АЭМ.\nПерко учун ўтмишдош – кўп йиллик ўтлар, дон-дуккакли экинлар.Перко, рапс, карамдан бўшаган ерларга экилмайди. Ўғитлар меъёри 20-30т\_га гўнг, 1-1, 5 аммиакли селитра, 1-2ц суперфосфат, 0, 8-1, 0ц\_га хлорли калий.\nГектарига 2, 5млн.дона уруғ 10-12 кг.га экилади.Ўзбекистон шароитида кузда экилганлиги маъқул. Экиш чуқурлиги 1-3 см.Экишдан олдин уруғ фентиурам билан (3 кг\_т) дориланади.\nКузда экилган перконинг биринчи ўрими декабирда ўрилиши мумкин, ўрилгандан кейин яна ўсиб чиқади, иккинчи ўрим март ойида гуллаган даврида ўрилади. Иккинчи ўримидан 600-700ц\_га кўкат олиш мумкин.\nПеркони кузги жавдар, тритикале билан қўшиб экиш яхши натижа беради.\nСилос тайёрлаш учун бошқа экинлар хам экилади.Бу экинларни орасида Сосновский ойболтирғони, Вейрих маржумаги, маралий илдизи, тўгмачагул экилади.


ПАРИЖЛИКЛАР САМАРҚАНДДА ЙИҒИЛИШ ЎТКАЗДИ - Ўзбекистон овози газетаси\nШаҳар ҳокими меҳмонларни юртимизга ташрифи билан қутлаб, ассоциациянинг навбатдаги йиғилиши Самарқандда ўтказилиши учун барча имкониятлар яратилганини таъкидлади. Самарқанд шаҳар ҳокимлиги ва шаҳардаги сайёҳлик фирмалари Париж шаҳри билан туризм соҳасида ҳамкорлик қилишга тайёр эканини билдирди.\nIlе de Francе ассоциацияси президенти Лионел де Робие Франциядаги сайёҳлик компанияларининг Ўзбекистонга мазкур ташрифи давлатларимиз ўртасида туризм соҳасида ҳамкорликни янада ривожлантириш ва бу борада янги истиқболлар очишга хизмат қилишини қайд этди. Кутиб олиш маросими юқори савияда ташкил этилгани учун миннатдорлик билдирди.\n— Самарқанд қадимий Буюк ипак йўлининг маркази, мўъжизавий шаҳар, — дейди Лионел де Робие. — Бу шаҳарга келиш ва унинг гўзаллигидан баҳраманд бўлишни ҳар бир француз орзу қилади. Шунинг учун бугун Самарқандга Франциядаги энг йирик сайёҳлик компаниялари вакиллари ташриф буюриб, бу ердаги туризм индустрияси иштирокчилари билан ҳамкорлик қилиш ниятида. Ассоциациямизнинг навбатдаги йиғилишини ушбу тарихий шаҳарда ўтказиш эса биз учун улкан шараф.\n«Registon plaza» меҳмонхонасида ассоциациянинг йиғилиши ўтказилиши баробарида, Самарқанд шаҳридаги туристик объектларга саёҳат, Самарқанд ва Жиззах вилоятларининг туризм имкониятлари бўйича тақдимотлари, маҳаллий туристик фирма ва компаниялар вакилларининг француз ҳамкасблари билан учрашувлари ташкил этилди.


"Юмор-байги" теле-танлови қачон эфирга чиқади?- Kruz.uz\n10:34, 13.01.2017 1667 0 Маданият\n"Қарақалпақстан" телеканали орқали "Юмор-байги" теле-танлови эълон қилинган эди. Журналист Лола Қаллиханова шу муносабат билан лойиҳа раҳбари Юморбек (асл исми шарифи - Махсет Абдижамилов) билан суҳбат уюштирди.\nЮморбекнинг маълум қилишича танловда иштирок этадиган 24 қатнашувчи аниқ бўлиб улгурган ва уларнинг кўпчилиги Чимбой, Шўманай тумани ва Нукус шаҳридан экан. Танловда 2 та қиз иштирок этаётганлиги ҳам маълум қилинди.\nЮморбек ушбу лойиҳа январ ойининг охирларида эфирга узатилишини айтиб ўтди. Ҳозирча танлов "Ёшлар маркази"нинг кичик залида бўлаётган экан. Кейинчалик эса катта залга кўчиш режада бор.\nТанлов қачон якунланиши ҳақида берилган саволга Махсет Абдижамилов "Икки ой давом этади. Ҳозир ҳар бир босқич "Қарақалпақстан" телеканали томонидан суратга олинмоқда ва у кейинчалик монтаж қилиниб эфирга узатилади", дея жавоб берган.\nБугун, 12:23 179\n10:19, 10.02.2020 2764\nТошПТИ Нукус филиали Қорақалпоғистон Ҳалқ қабулхонаси карате Ахборот-технологиялари ва коммуникацияларини ривож мустақиллик байрами Машъал туз бўрони Ўжарлар Руслан Қўзибоев\nБугун, 02:52 924\n17:49, 22.02.2020 819\n01:07, 23.02.2020 752\n11:16, 22.02.2020 726


MEHRDAN KO’NGILLAR SHODLIKKA TO’LDI » ПастДарғом ҳақиқати\nБош сахифа » ЯНГИЛИКЛАР » MEHRDAN KO’NGILLAR SHODLIKKA TO’LDI\nMEHRDAN KO’NGILLAR SHODLIKKA TO’LDI\n| 30-12-2018, 12:43 |\nЙил поёни – 29 декабрь куни “Грант осиё” маънавий-маърифий тадбирлар масканида тумандаги 180 нафардан ортиқ кам таъминланган оилалар фарзандлари учун “Президент арчаси” тадбири ўтказилди.\nБолажонларнинг ана шундай ҳаяжонли чақириқлари билан даврага Қорбобо ва Қорқиз ташриф буюрди. Барча кўнгилларга хурсандчилик бахш этган Қорбобо болажонларни янги 2019 йил билан қутлаб совға-саломлар улашди. Тадбирда иштирок этган туман ҳокими Б.Садуллаев ҳам барчани янги йил билан табриклади. – Мамлакатимизда келажак авлод вакиллари доимий эътиборда, - деди ҳоким. – Чунки билимли, истеъдодли фарзандлари камолга етаётган юртнинг келажаги буюкдир. Шунинг учун ҳам, азиз болажонларимиз таълим-тарбия олиши, қобилиятларини жаҳон ареналарида намоён этиб, диёримиз шон-шарафига ҳисса қўшишлари учун барча шарт-шароитлар яратиб берилмоқда. Бундай ғамхўрликка нисбатан Ватанга муносиб фарзандлар бўлиб етишишингизга ишонамиз. Давлатимиз раҳбари янги йилда сизларга эзгу тилакларини билдириб, байрам совғалари йўллаган.\nЖумлаи жаҳонни қувончга, соғинган кўнгилларни сурурга тўлдириб, Янги 2019 йил кириб келмоқда....


“Машъал”: Биринчи давра кўрсаткичлари\n14 июль, 2017, 11:43 211\nОлий лигада 17 мавсумдан буён иштирок этиб келаётган «Машъал» жамоаси мана 1-даврани ҳам якунлади. Александр Хомяков, дастлабки даврда 20 та футболчи хизматидан фойдаланди.\nБаҳсларда энг кўп майдонга тушган футболчилар орасида сўзсиз, Жавоҳир Илёсов анча илгарилаб кетган 15 та баҳсда 1350 дақиқа майдонда ҳаракат қилган бўлса кейинги ўринда, Асилжон Бегимқулов 1260 дақиқа билан жой олган. Шаҳзод Шайманов ҳисобида 1148, Сардор Абдураимов 1080 дақиқа билан бормоқда. Кучли бешликни, яна бир ажойиб ҳимоячимиз, Аваз Агалиев 1030 дақиқа билан якунлаган. Хумоюн Муртазоев 998, Искандар Шайкулов 986, Абдуллоҳ Олимов 972, Аббос Шодмонов 809, Бобур Қосимов 792, Зоҳир Қўзибоев 785, Мирзакамол Камолов 710, ушбу футболчиларимиз ҳозирча биринчи даврани шундай кўрсаткичлар билан якунлашди. Булардан ташқари, Хумоюн Муртазоев захирадан энг кўп майдонга тушиш борасида ҳам етакчи, беш маротаба заҳирадан яшил майдонга тушган.\nКИМДА ҚАНЧА ГОЛ\nЖамоамиз биринчи даврада рақиблар дарвозасига 15та гол киритиб ўз дарвозасидан 13 та тўп олиб чиқди. Рақибларни энг кўп ранжитган футболчимиз, Зафар Тўраев бўлди. У ўз ҳисобига 5 та гол ёзиб қўйиб ҳозирча жамоамизнинг биринчи даврадаги тўпурари бўлиб турибди. Сардор Рахмонов ва Хумоюн Муртазоевлар учтадан тўп киритишга эришди. Искандар Шайкулов, Зоҳир Қўзибоев, Сардор Абдураимов, Кенжа Тўраевлар ҳисобида биттадан гол бор.\nГолли узатмалар борасида ҳам, Зафар Тўраев етакчи у ўзинг шерикларига 4 маротаба голли узатмани амалга оширган. Кейинги ўринларни, Абдуллоҳ Олимов ва Сардор Рахмоновлар эгаллашди ҳар иккала футболчимизда 3 тадан голли пас мавжуд. Шунингдек Шайкулов, Қўзибоев, Абдураимов, ва Кенжа Тўраевлар ҳисобида биттадан самарали узатиш бор.\n«Машъал» жамоамиз аслида тартиб интизом борасида ҳам етакчи клуб ҳисобланди. Аммо биринчи даврада жамоамиз 25 та сариқ ва 3 та қизил карточка ишлаб олди. Шахзод Шайманов бу борада етакчи унинг ҳисобида 5та сариқ карточа бор, Зафар Тўраевда эса 4 та сариқ ва битта қизил мавжуд. Жавоҳир Илёсов, Асилжон Бегимқулов ва Аваз Агалиевлар ҳисобида 3та дан, Искандар Шайкулов, Сардор Рахмонов, Мирзакамол Камоловлар 2та дан, Хумоюн Муртазоев, Абдуллоҳ Олимов, Игорь Тыманюк ва Умеджон Шариповлар бир маротабадан сариқ карточкалрга эга чиқишган.


22.07.20 17:11\tmsk\n"Ўзбекистон ҳаво йўллари" лайнери Москва аэропортида . Wikimedia Commons фотосурати\n«Ўзбекистон ҳаво йўллари» (Uzbekistan Airways) миллий авиакомпанияси 2020 йил 1 сентябрдан Тошкент ва Россия шаҳарлари бўйлаб бориб-қайтиш рейсларини қайта тиклайди. Ҳозирда 30 сентябргача бўлган парвозлар жадвали тузилган, дейилади ўзбек авиакомпаниясининг РФдаги йўловчи ва юклар ташиш бўйича «АэроТур» МСЖ бош агентлиги сайтида.\nКуз бошидан Тошкентдан Россиянинг бешта шаҳри – Москва, Санкт-Петербург, Новосибирск, Қозон ва Владивостокка парвозлар уюштирилади. Икки мамлакат пойтахтлари орасидаги парвозлар сешанба кундан ташқари ҳафтасига олти кун амалга оширилади. Санкт-Петербургга бориб-қайтиш рейслари эса ҳафтанинг сешанба ва жума кунлари амалга оширилади. Қолган шаҳарларга Uzbekistan Airways самолётлари ҳафтада бир марта қатнайди: Қозонга – сешанба, Новосибирскга – душанба, Владивостокка – шанба кунлари.\nМиллий авиакомпания сайтида чипталарни онлайн сотиб олиш мумкин. Масалан, Ўзбекистон пойтахтидан Москвага бўлган рейс чиптасининг нархи 1 сентябрда эконом-класс учун $383. Ўша муддатга Тошкент – Санкт-Петербург рейсининг чипта нархи $387,2 дан иборат.\nАвиакомпания 1 июлдан рейсларга чипта олган йўловчиларга компенсация жорий этди. Унга кўра, коронавирус пандемияси туфайли бекор қилинган рейсларнинг пули йўловчиларга депозит ваучерлари сифатида тақдим этиладиган бўлди. Мазкур ҳужжат йил давомида амал қилиши мумкин. Йил сўнггина депозитнинг сарфланмаган суммасини авиакомпания йўловчига дастлабки чипта нархида қайтаради.


Дунёнинг иқтисодиёти юксалмоқда, Ўзбекистонники чўкмоқда, Шавкат Мирзиё қаерда? Эй, ўзбеклар майдонларни тўлатиш вақти келмоқда! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n17:11 - Дунёнинг иқтисодиёти юксалмоқда, Ўзбекистонники чўкмоқда, Шавкат Мирзиё қаерда? Эй, ўзбеклар майдонларни тўлатиш вақти келмоқда!\nНемисларнинг машҳур Frankfurter Allgemeine Zeitung газетасига асосланиб тарқатилаётган хабарларда айтилишича, дунё иқтисодиёти юксалмоқда, катта бойларнинг бойлиги ошмоқда.\nМасалан, дунёнинг энг бой тадбиркори, “Amazon” компаниясининг эгаси Джефф Безоснинг бойлиги бу йил $34 миллиардга ортибди ва $100 миллиардга яқинлашибди. Иккинчи ўринда бойлиги $91 млрд бўлган Microsoft компаниясининг эгаси Билл Гейтсдир. Кейинги ўринларда - инвестор Уоррен Баффет (бойлиги $85 млрд), испаниялик тадбиркор Амансио Ортега ($75 млрд) ва “Фейсбук”нинг асосчиси Марк Цукерберг ($72 млрд).\nЎзбекистон ва унинг энг катта бойи Шавкат Мирзиё нечанчи ўринда? Бу ҳақда маълумотлар йўқ. Аммо, Фуҳуша лақабли Гулнора Каримованики ҳам аввал номаълум эди, энди ҳамма буни билади, Фуҳушанинг ўзи зиндонда.\nЎзбекистон алоҳида масала. Уни Фуҳуша ва асосан ўғрилик билан шуғуллаганҳукумат аъзолари қашшоқларнинг қашшоғига айлантириб бўлдилар. Ҳар қандай давлат иқтисодиётининг асосий кўрсатгичи бўлган Киши бошига Ялпи Ички Маҳсулот (ЯИМ) ҳажми бўйича қўшнимиз Қозоғистондан 2013 йили тахминан 10 баравар орқада эдик. Сўнги 13 йил ичида ҳаромий президент Ислом Каримнинг қўғрчоғи Шавкат Мирзиё Бош вазир бўлган йиллари айнан шу аҳволга тушган эдик. Ҳозирги Бош вазир Абдулла Арип янги подишоҳнинг буйруғини бажариб, 2018 йилга ЯИМнинг ҳажмини Олий Мажлисда тасдиқлатти (тахминан $35 млрд). Бундай рақам биз учун шармандаликдир, чунки, аҳолиси биздан 2 баравар кам бўлган Қозоғистонда, АҚШнинг Россигя қарши киритган санкциялари туфайли нефтнинг нархи тушиб кетгандан кейин ҳам, ЯИМ $130 миллиардга тенг. Демак, ЯИМ ҳажми бўйича қозоқлардан тахминан 4 баравар, Киши бошига ЯИМ бўйича тахминан 8 баравар орқадамиз.\nЎзбеклар ва Ўзбекистондаги қоғирчоқ ахборот воситалари бу рақамларга эътибор бермасликлари маълум. Аммо, “Ҳаракат” бу хусусдаги фикрини айтгандан кейин шармандаси чиққан “бечора” Шавкат Мирзиё ҳамма айбни жорийдаги Бош вазир Абдулла Арипга қўйишга бошлади. Демак, энди у Абдулла Арипни, аввалги Бош вазир ўринбосари Рустам Азим каби улоқтиришга ҳаракат қилади.\nЭй, ўзбеклар кўзингизни очинг, ҳамма айб аввал Ислом Каримда бўлгани каби, ҳозир ҳаромий отасининг изидан кетаётган Шавкат Мирзиёнинг ўзидадир. Тангрининг гўёки Ердаги сояси бўлган подишоҳларнинг буйруқларига бўйсунишдан бошқа айблари бўлмаган Рустам Азим ва Абдулла Ариф кабилар қатағон қилинишитга йўқ қўйманг. Буни қилиш жуда осон – ҳаромий Ислом Карим ва унинг малаги Салой Мадамин “кўча чангитиш” деб атаган, аслида улуғ иш бўлган митинглар ўтказинг ва уларни ҳимоя қилинг. “Бирлик” ва унинг жарчиси “Ҳаракат” митингларга чақирса, дарҳол майдонларни тўлатинг, аянчли аҳволимизнинг бош айбдори Шавкат Мирзиёдан жавоб талаб қилинг. Чунки, демократларнинг асосий қуроли – майдонларни тўлатиб адолат талаб қилишдир. Ана шу қурол билан Ўзбекистоннинг энг камида минтақадаги лидерлик ролини тиклашимиз мумкин. Кейин бундан ҳам катта ишлар қиламиз.\nРасмда – “Бирлик” 1989 йили уюштирган намойишлардан бирининг қатнашчилари Алишер Навоий кўчасидан кетишмоқда. Қаранг, намойишчиларнинг кўплигига. Ўшанда "Бирлик" ўзбекларни шундай буюк ишларга жалб қилолган эди.


Конституциянинг “ўзгарувчан” моддаси\nТўлқин Ўзбекистон Конституциясининг президентликка сайланиши мумкин бўлган шахс ҳақидаги 90-моддаси мазкур ҳужжат қабул қилинган 1992 йил 8 декабрдан буён бир неча марта таҳрирга учраган моддалардан биридир.\n“Ўзбекистон Республикаси Президенти лавозимига ўттиз беш ёшдан кичик бўлмаган, давлат тилини яхши биладиган, бевосита сайловгача камида 10 йил Ўзбекистон ҳудудида муқим яшаётган Ўзбекистон Республикаси фуқароси сайланиши мумкин. Айни бир шахс сурункасига икки муддатдан ортиқ Ўзбекистон Республикаси Президенти бўлиши мумкин эмас”, - дейилади мазкур моддада.\n“Эрк” демократик партияси бош котиби Отаназар Орипов мазкур моддага киритилган ўзгартиришлардан бири ҳақида гапиради: “Бу моддага ҳеч қаерда тасдиқланмасдан киритилган ўзгартиришлар ҳам бор. 1992 йилда қабул қилинган матнда президентликка сайланаётган шахснинг ёши 65 дан катта бўлмаслиги белгиланган эди. Ҳозирги матнда ёшдаги бу чегара олиб ташланган”.\nАввалги матнларда Ўзбекистон президенти беш йил муддатга сайланиши белгиланган эди. Биринчи марта бу матнлар асосидаги сайлов 1991 йил 29 декабрда бўлиб ўтганди. 5 йил муддатли президентликка кейинги сайлов эса 1999 йилнинг декабрида ўтказилди. Мазкур сайловдан кейинги йилларда 90-моддага яна бир ўзгартиш киритилди, яъни 5 йиллик муддат 7 йиллик қилиб белгиланди.\nХўш, бу ўзгартириш Ўзбекистоннинг амалдаги президентига ўз номзодини яна бир бор давлат раҳбари лавозими учун ўтказиладиган сайловга қўйишига имкон берадими?\nАҳоли вакилларидан бири бу саволга: “Менимча, қўймаса керак. Чунки Россия билан иттифоқчи бўлгандан кейин ўзгаришлар бўлиши айтиляпти. Шунинг учун бошқа одамлар мамлакатни бошқарса керак”, - деган жавобни берди.\nБаъзи фуқаролар эса: “Ким ҳам ҳокимиятни бергиси келарди. Шунинг учун у (амалдаги президент) ўз номзодини қўяди. Керак бўлса, Конституцияни ўзгартиради. Икки марта сайладик, учинчи марта ҳам сайлаймиз”, - деди киноя билан.\nБошқа бир фуқаронинг фикрича, амалдаги президент ўзи бошлаган сиёсатни охирига етказмагани учун навбатдаги сайловга ҳам ўз номзодини қўйиши турган гап. Қолаверса, ҳозир унинг “меъросхўри” ҳам кўзга ташланмаяпти.\nБаъзи фуқаролар Ислом Каримов навбатдаги муддатга ўз номзодини қўйишига шубҳа билдирди.


Фаолият 05 June 2018 18:59 268\nСирдарё Педагогика касб-ҳунар коллежининг 2-босқич ўқувчиси Суғдиёна Вохидова ўзининг “Ҳаракатланувчи китоблар” лойиҳаси билан иштирок этди. Ушбу лойиҳа Мактабгача таълим муассасаларида ва бошланғич синф ўқувчилари ўртасида кенг фойдаланиш режалаштирилган.\n— Танловда тўсиқларни автоматик тарзда сезувчи автомабилларим билан иштирок этмоқдаман, -дейди Ширин Энергетика касб-ҳунар коллежининг 2-босқич ўқувчиси Умар Эргашев — Бу лойиҳам доирасида ҳар қандай тўсиқларни автомабиллар автоматик тарзда сезади, светафорда қизил чироқлар ёнса автоматик тўхтайди. Бу йўл қоидасини бузилиш ҳолатларининг олдини олади.\nНатижаларга кўра, 1-ўринни Умар Эргашев, 2-ўринни Сайидамирхон Сайидов, 3-ўринни Суғдиёна Вохидовалар эгаллади. “Энг ёш инновацион ғоя муаллифи” деб Азизбек Тўйинов топилган бўлса, “Энг самарали инновацион лойиҳа муаллифи” номинацияси бўйича Мансур Келдиёров тақдирланди. “Кичик бизнес учун энг истиқболли инновацион лойиҳа муаллифи” деб Дилдора Алибоева, “Энг яхши инновацион ишланма муаллифи” йўналишида Асадбек Турсунқуловлар алоҳида эътироф этилди.\nҒолибликни қўлга киритган иштирокчиларга O‘zLiDeP Сирдарё вилоят Кенгашининг диплом ва эсдалик совғалари топширилди.


Афғон учувчилари Ўзбекистондан АҚШ ҳарбий базасига олиб кетилади - Darakchi\nАфғон учувчилари Ўзбекистондан АҚШ ҳарбий базасига олиб кетилади\nДУНЁ 12.09.2021, 11:51\nАҚШ ва Ўзбекистон афғон учувчилари борасида келишувга эришди. Унга кўра Афғонистон Ҳарбий ҳаво кучлари учувчилари оилалари билан биргаликда Америка ҳарбий базасига кўчирилади. Бу хабарни Sputnik Ўзбекистон “The Wall Street Journal” газетасига таянган ҳолда тарқатди.\nТаъкидланишича, гап “Толибон” ҳаракати ҳукумат тепасига келгандан кейин ўз яқинлари билан ҳарбий самолёт ва вертолётларда Ўзбекистонга қочган учувчилар ҳақида бормоқда. Толиблар уларни қайтаришга уринишганди, деб ёзади РИА Новости.\nГазетанинг ёзишича, Ўзбекистонда Афғонистондан келган 46 та самолёт ва вертолёт бўлиб турибди. “Толибон” уларни қайтаришни сўраган. Толиблар вакили Суҳайл Шоҳин аввалроқ учувчиларнинг мамлакатга қайтишлари лозимлигини билдирган. Унинг сўзларига кўра, Афғонистоннинг уларга муҳтожлиги бор.


Пьер-Эмерик Обамеянг: “Роналдо футболни ўзгартирди” / CHAMPIONAT.asia\nПьер-Эмерик Обамеянг: “Роналдо футболни ўзгартирди”\n13 авг 12:30\n“Боруссия” ҳужумчиси Пьер-Эмерик Обамеянг афсонавий Роналдони қандай баҳолашини айтиб ўтди. Шунингдек дортмундликлар жамоасига ўтганини сабабини ҳам гапириб берди.\nГабонлик голеадор шу ёзда “Сент-Этьен”дан “Боруссия”га 13 миллион эвро эвазига ўтди. Обамеянг Бундеслигадаги биринчи ўйинидаёқ хет-трикка эришди, дортмундликлар эса “Аугсбург”ни 4:0 ҳисобида енгишди.\n“Мен учун ким намуна? Роналдо. Ўша бразилиялик, португалиялик эмас” - дейди 24 ёшли ҳужумчи. “Ўйлашимча у ўз ўйин услуби билан футболни ўзгартирди. Роналдо динамик бўлган, бош билан жуда яхши ўйнаган, кучли техника ва тезликка эга эди. Бу футболчи катта масштабдир”.\nШунингдек ҳужумчи нима сабабдан фаолиятини Дортмунтда давом эттиришни маъқул кўрганлигини гапириб ўтди.\n“Мен Германияда ўз ўрнимга эга бўлишимни кўрсатишим учун барқарор ўйнашим керак. Бунинг учун эса озгина вақт керак бўлади, бунга мисол Роберт Левандовски бўла олади ва айнан шу нарса мени тезроқ мослашишимга ёрдам беради. “Боруссия”да ҳужумчи ҳамма вақт олдинда шунчаки туриши керак эмас. Фақат шуни ўрганиб олсам мен топ даражали ўйинчи бўла оламан. Айнан шунинг мен “Боруссия” ва Юрген Клоппни танладим”, - деб ёзади Обамеянгнинг сўзларини goal.com.


Тошкент шаҳар ҳокимлигида биринчи ярим йиллик якунлари сарҳисоб қилинди\n19 Июл 2019 1240\nТошкент шаҳар ҳокимлигида 2019 йил биринчи ярим йиллик якунларига бағишланган йиғилиш бўлиб ўтди, деб хабар беради ҳокимлик матбуот хизмати.\nЙиғилишда Тошкент шаҳар ҳокимининг иқтисодиёт ва тадбиркорлик масалалари бўйича биринчи ўринбосари Х.А. Шакиров 2019 йилнинг дастлабки олти ойи давомида пойтахтимизни ижтимоий-иқтисодий ривожлантириш дастурида кўзда тутилган прогноз кўрсаткичларининг ижроси юзасидан маълумот берди.\nШунингдек, туманларда саноат, инвестиция, хизмат кўрсатиш, чакана савдо, экспорт, бандлик йўналишида биринчи ярим йилликда қилинган ишлар сарҳисоб қилинди. Маълумот ўрнида қайд этиш жоиз, Тошкент шаҳрида маҳаллий бюджет даромадлари бўйича биринчи ярим йиллик учун белгиланган 1,5 трлн.сўм прогноз амалда 1,8 трлн.сўмга яъни 125 фоизга бажарилди.\nБундан ташқари, йиғилишда уй-жой ва коммунал соҳани ривожлантириш йўналишида амалга оширилган ишлар ҳамда “Обод маҳалла” давлат дастурининг ижросига ҳам эътибор қаратилди.\nҚайд қилинишича, шаҳримиздаги кўп қаватли уйларни 2019-2020 йилги кузги-қишки мавсумга тайёрлаш ишлари бошланган ва ҳозирда бу борада 23 та йўналишда белгиланган чора-тадбирлар бажариляпти.\n“Обод маҳалла” дастури бўйича бу йил шаҳримизнинг 24 та маҳалласида қурилиш, таъмирлаш ва ободонлаштириш ишларининг олиб борилиши режалаштирилган бўлиб, ҳозирда 10 та маҳаллада белгиланган вазифаларнинг ижроси бошланган.


Рибери: “Навбатдаги ғалаба – чемпионлик йўлида ҳал қилувчи аҳамият касб этиши мумкин“ / CHAMPIONAT.asia\nРибери: “Навбатдаги ғалаба – чемпионлик йўлида ҳал қилувчи аҳамият касб этиши мумкин“\nБундеслиганинг навбатдаги турида “немис классико” си бўлиб ўтади. Ушбу бахс юзасидан жуда кўплаб фикр-мулоҳазалар билдирилмоқда.\n“Бавария“ супер-юлдузи Франк Рибери ҳам бўлажак ўйин олдидан ўз фикрлари билан ўртоқлашди. Француз футболчиси интервью давомида яна бир қатор бошқа қизиқарли масаларга ҳам тўхталди.\n- Жаноб Рибери, “Бавария” ўтган турдаги “Аугсбург” устидан қозонган ғалабасидан кейин “Гамбург” нинг 1983 йилги 37 ўйинлик мағлубиятсиз сериясини янгилади. Бундан жуда ҳам хурсанддирсиз…\n- Рекордларни янгилаш – бу жуда ҳам ажоиб. Биз деярли ҳар бир учрашувда ғолиб бўляпмиз, мағлуб бўлишни эса ҳеч ҳам истамаймиз. Бу ғалабали сериялар ҳали узоқ давом этиши учун барча нарсани амалга оширамиз.\n- Аммо навбатдаги ўйин Дортмундда бўлиб ўтади…\n- Ҳа, бу сўзсиз йил ўйини бўлади. Агар ғалаба қозонишни уддаласак, “сариқ-қоралар” дан етти очкога илгарилаб кетамиз. Шунда мавсум боши бўлишига қарамай, чемпионлик йўлида катта қадам ташлашга муваффақ бўлишимиз мумкин ва у балки хал қилувчи аҳамият касб этар…\n- Ўйинда кўпроқ нимага эътибор бериш лозим деб ҳисоблайсиз?\n- Биз тўп назоратига катта эътибор қаратишимиз лозим бўлади. Тўп йўқотилиши ёмон оқибатларга олиб келишии мумкин. “Боруссия” футболчилари тўп билан жуда хавфли экани ҳаммамизга маълум.\n- “Бавария” таркибида охирги марта мағлуб бўлган ўйинингизни эслай оласизми?\n- Тўғрисини айтсам, ёдимда йўқ. Бу саволга жавоб топишим учун бироз ўйланишимга тўғри келади.\n- Бу воқеа ўтган йили Апрелда айнан „Боруссия“ Дортмундга қарши бахсда содир бўлганди…\n- (Кулганча) Ҳа, шундайми?!\n- “Аугсбург” га қарши кечган учрашувда жарима тўпини қойилмақом тарзда амалга оширдингиз…\n- Гол уришни жуда ҳам истагандим. Тўпга яқинлашаётганимда Марио Гётце дарвозанинг пастки қисмига зарба беришим кераклиги айтди. Аммо сўнгги сонияда бошқачароқ қарорга келдим. Чунки дарвозанинг ўнг бурчагидаги бўш нуқтани пайқагандим…\n- Шундай онларда жаҳоннинг энг яхши футболчиси бўлиш ҳақидаги ўйлар ҳам сизни “безовта” қилаётган бўлса керак?\n- Ҳа, Шундай! Матч вақтида ҳам ҳаёлим шу ўйлар билан банд. Бундан буёғига фақат ва фақат яхши ўйин кўрсатишим, шарт. Ҳозирда ушбу унвонни қўлга киритиш орзуси билан ёнмоқдаман!\n- Франциядаги энг машхур футбол юлдузи номини кўтариб юриш оғирлик қилмаяптими?\n- Бу номни кўтариб юриш ҳақиқатдан жуда оғир. Унга муносиб бўлиш учун доим юқори савиядаги ўйин кўрсатиш керак бўлади. Мен бўлсам ўзимни бунга тайёр деб ҳисоблайман.


OzodlikOnline: Ҳукуматдан қочганлар учун таҳликасиз жой қолдими?\nТаъқиб ва қийноқлардан қўрққан ўзбекистонликлар қочиб борадиган "запасной аэродром"лар кўламининг тобора кичрайиб бораëтгани айтилмоқда.\nҲуқуқ тизимлари томонидан диний экстремизмдан тортиб то иқтисодий жиноятларга қадар айблангач¸ қийноқларга тўла тергов ва қамоқ эҳтимолидан қочиб кетаëтган ўзбекистонликлар учун бехатар бошпана топиш тобора қийинлашиб бормоқда. Душанба кунги жонли суҳбатда шу ҳақда гаплашамиз.\n11 ноябрь куни Тошкентда Бирлашган Араб Амирликлари Адлия вазири ҳамкасби Неъматилла Йўлдошев билан амирлик ҳудудида юрган Ўзбекистон фуқароларини расмий Тошкент талабига кўра экстрадиция қилишни кўзда тутувчи келишувни имзолади.\nИмзоланган ҳужжатлар¸ айтилишича¸ БАА қамоқхонасида жазо ўтаëтган Ўзбекистон фуқаросининг жазонинг қолган қисмини Ўзбекистон қамоқхонасида ўташи учун ҳуқуқий асос яратган.\nЎзбекистонда катта ва ўрта бизнес эгалари қора маскалилар рейдларию турли иқтисодий жиноятлар нишонига айланганидан сўнг юзлаб тадбиркор Дубайда қочиб юргани инобатга олинса¸ бу ҳужжат асосида БААдан яқин кунларда қўлига кишан солиниб Тошкентга олиб келинадиган “қочоқ”лар сони кўпайишини тахмин қилиш мумкин.\nАмирликнинг иқтисодий жиноятларда айбланиб қочган ўзбеклар учун бехавотир маскан мақомидан ажраши¸ уни Россия¸ Қозоғистон ва Туркия каби хавотирли давлатлар сафига қўшди ва қочаëтганлар учун яқин ва осон (визасиз) жуғрофий харитани торайтирди.\nФундаментал инсон ҳақлари тамойилига кўра¸ ҳатто энг оғир жиноятни содир этганлар ҳам қийноқ ва босимлардан холи тергов ва адолатли маҳкамага ҳақли. Ўзбекистонда мутлақ ҳамма (ҳатто президент қизи)нинг айнан шу фундаментал ҳақдан мосуво қолаëтгани¸ мамлакат ҳибсхоналаридан жазони ўташ муассасаларига қадар қийноқларнинг систематик тус олгани ҳақидаги инкор қилиб бўлмас факт-далиллар ўзбек ҳуқуқ тизимлари таъқибидан қочган ҳар қандай жиноятчини ҳам билвосита сиëсий қочқинга айлантиради. Шу боис уларни қийноқлар қўлланиладиган мамлакатга экстрадиция қилиш инсон ҳақларига оид БМТ конвенцияси ва бошқа халқаро ҳужжатларга зид кўрилади.\nШунга қарамай¸ Ўзбекистон расмий идоралари қидирувга берганларни БАА билан имзоланган келишувда қайд этилган каби "ортиқча бюрократиясиз" Ўзбекистонга бериш юборишга рози бўлаëтган давлатлар сони кўпаймоқда.\nҲозирда Ўзбекистон ҳукумати ўзаро ҳуқуқий ëрдамга оид 1993 йилги Минск келишуви ва асосан 90-йилларда имзоланилган икки томонлама келишувлар асосида Қозоғистон¸ Қирғизистон¸ Тожикистон¸ Туркманистон¸ Озарбайжон¸ Болгария¸ Чехия¸ Грузия¸ Украина¸ Латвия¸ Литва¸ Туркия¸ Жанубий Корея¸ Хитой¸ Ҳиндистон¸ Эрон ва Покистондан ўз фуқароларини олиб келишга эришиши мумкин.\nБу рўйхатга 2014 йил ноябрига келиб Бирлашган Араб Амирликлари қўшилиши сабабларини тақозо қилган омиллар¸ Сизнингча¸ нималар?\nЎзбекистон ҳукумати бугун қочиб кетганлардан айнан қайси тоифани мамлакатга қайтаришга уринмоқда?\nКатта ўғирликларда айбланаëтганларнинг Ўзбекистонга топширилишига шахсан Сиз қандай қарайсиз - бу жиноятга яраша жазоми ëки адолатсиз қурбонлик?\nЎзбекистон ҳукумати тазйиқидан қочганлар учун бугун қайси давлатлар¸ Сизнингча¸ бехавотир?\nДушанба¸ 17 ноябрь Тошкент вақти билан соат 19:05 да бошланадиган бир соатлик жонли суҳбатимизда шу саволларга оид жавобларингиз билан OzodSkype, OzodlikOnline ва OzodOvoz Skype манзиллари орқали қатнашишингиз мумкин.


Тинчлик тантанаси, шукрона айёми! » Урганч шаҳар ҳокимлиги\nУрганч шаҳар ҳокимлиги » Ўзбек » Воқеалар » Янгилик ва тадбирлар » Тинчлик тантанаси, шукрона айёми!\nТинчлик тантанаси, шукрона айёми!\nБаҳорни, айниқса, Наврўз айёмини ўзгача соғинч билан кутамиз. Ахир, борлиққа илиқлик иниб, тирикликнинг гўзал пардаларда уйғониши табиатнинг беқиёс мўъжизаси!\nБу мўъжиза ичра инсон ҳам бор, албатта. У ҳам баҳор нафаси ила гўёки қиш уйқусидан уйғонгандай бўлади. Руҳиятида яшашга, меҳнат қилишга, яратишга иштиёқ кучаяди. Бу ажиб туйғулар мусаффо осмон остида хотиржам яшаётган одамларга хос, десак хато бўлмайди. Ахир, нотинчлик бўлса, ҳаётга хавф туғилиб турса, на баҳорнинг, на байрамнинг қадри бўлади. Шундай эмасми?\nШунинг учун ҳам халқимиз осуда кунларга доим шукрона келтиради. Айниқса, баҳорга етиб унинг неъматларидан баҳраманд бўлган ҳар бир онимиз шукронага тўлади.\nОсуда осмон остида ўтаётган бетакрор байрамларимиз, беқиёс Наврўзимиз дунё аҳлининг ҳам ҳавасини келтиради.\nБундай байрам тадбирларини тинчлик ва осудаликда, турли нохуш ҳодисалардан холи ўтказиш учун давлат томонидан зарур чора-тадбирлар кўрилади. Остонамизда эшик қоқиб турган Наврўз айёмини юқори савияда, хотиржамликда ўтказишни таъминлаш учун тегишли органларга топшириқлар берилган.\n– Наврўз умумхалқ байрами тадбирларига тайёргарлик кўриш ва уларни ўтказиш даврида жамоат хавфсизлигини таъминлаш, турли кўринишдаги фавқулодда ҳодисаларнинг олдини олиш мақсадида 2019 йил 4 март куни ҳукуматимизнинг алоҳида қарори қабул қилинди, – дейди Ўзбекистон Республикаси Ички ишлар вазирлиги Жамоатчилик ва оммавий ахборот воситалари билан алоқалар бошқармаси бошлиғи Қутбиддин Бурҳонов. – Қарор ижросини таъминлаш мақсадида “Наврўз” байрамига тайёргарлик кўриш ва уни ўтказиш даврида хавфсизликни таъминлаш, жамоат тартибини сақлаш билан боғлиқ тадбирларни ташкиллаштириш ва амалга ошириш бўйича Республика штаби ташкил этилди.\n“Наврўз” байрамига тайёргарлик кўриш ва уни ўтказиш бўйича Ички ишлар вазирлигининг алоҳида чора-тадбирлар режаси ишлаб чиқилди. Унда ички ишлар органлари олдида турган барча ташкилий, профилактик, тезкор-қидирув ва бошқа чора-тадбирлар қамраб олинди.\nМиллий гвардия, Давлат хавфсизлик хизмати, Мудофаа, Фавқулодда вазиятлар вазирликлари ва Давлат божхона қўмитаси билан ҳамкорликда қўшма режа ишлаб чиқилди ва ижро учун жойларга юборилди.\nИчки ишлар органлари томонидан амалга оширилиши лозим бўлган қўшимча чора-тадбирлар бўйича вазирликнинг алоҳида фармойиши ҳам қабул қилинди. Шунга кўра ҳудудий ички ишлар органларига амалий ва методик ёрдам кўрсатиш мақсадида вазирлик марказий аппаратининг раҳбар ходимлари Қорақалпоғистон Республикаси, Тошкент шаҳри ва барча вилоятларга ҳамда Тошкент шаҳрининг туманларига масъул этиб бириктирилди.\nБарча ҳудудларда вазиятни тезкор назорат қилиш, жамоат тартибини сақлаш хизматига жалб этилган куч ва воситаларни марказлашган тартибда бошқариш, уларнинг ўзаро ҳамда бошқа давлат органлари билан ҳамкорлигини таъминлаш мақсадида тезкор штаблар ва ишчи гуруҳлар фаолияти йўлга қўйилган.\n2019 йил 10 мартдан 25 мартга қадар 6 минг 922 Жамоатчилик назорати масканларида жамоатчилик вакилларининг навбатчилиги ҳамда республикада фаолият юритаётган 59 йўл-патруль хизмати масканлари, блок ва постларининг иш фаолияти, аэропорт ва темир йўл вокзаллари ва “Тошкент метрополитени” унитар корхонаси объектларининг қўриқланиши кучайтирилди.\nВазирлик ва ҳудудий ички ишлар органлари навбатчилик қисмларида тезкор-тергов гуруҳлари фаолияти кучайтирилган таркибда ташкил этилди.\nМамлакатимизнинг 253 жойида байрам тадбирлари ўтказилиши режалаштирилган. Булар ичида истироҳат боғлари, ўйингоҳлар, майдонлар, кўча ва хиёбонлар, сайилгоҳ ва спорт иншоотлари, маданият масканлари бор.\nТадбирларга тайёргарлик кўриш ва ўтказиш давомида жамоат тартибини сақлаш ва хавфсизликни таъминлаш учун ички ишлар органларининг 25 минг 361 нафар ходими, 2 минг 184 нафар миллий гвардия ҳарбий хизматчилари ва 12 минг 710 нафар жамоатчилик вакиллари жалб этилган.\nБайрам тадбирлари ўтказиладиган жойларга шубҳали шахсларнинг киришига йўл қўймаслик мақсадида объектларнинг кириш-чиқиш дарвозаларида кўздан кечиришнинг техник воситалар билан жиҳозланган назорат-текширув пунктлари ташкил этилди.\nЁнғин хавфсизлигини таъминлаш мақсадида байрам тадбирлари ўтказилиши режалаштирилган жойлар ва уларнинг 150 метр радиусида жойлашган 382 тадбиркорлик субъектига тегишли объектларда ёнғин-профилактика кўриклари ўтказилди. 506 давлат тасарруфидаги объектлар, 395 кўп қаватли уйлар ҳамда 15 мингга яқин аҳоли турар жойларининг ёнғинга қарши ҳолати текшириб чиқилди.\nЁнғин хавфсизлиги бўйича 853 қоидабузарлик аниқланиб, жавобгар ва мансабдор шахсларга 80 миллион сўмдан зиёд жарима қўлланилди.\nЁнғин чиқиши хавфи бўлган 450 маскан ва алоҳида участкаларнинг иш фаолияти камчиликлар бартараф этилгунга қадар вақтинчалик тўхтатилди, 2 минг 601 носоз электр асбоби ва агрегатлар электр манбаидан узиб қўйилди. Аниқланган камчиликлар юзасидан тегишли ташкилотларга тақдимномалар киритилди.\nБевосита байрам кунлари ёнғин хавфсизлигини таъминлаш мақсадида юзга яқин ёнғин ўчириш автоэкипажлари ва 568 нафар ходимнинг кечаю кундуз навбатчилиги ташкил этилади.\nБайрам кунлари йўл ҳаракати хавфсизлигини таъминлаш мақсадида автомобиль ва пиёдалар йўлларининг техник ҳолати атрофлича ўрганиб чиқилиб, эскирган 635 йўл белгиси янгисига алмаштирилди ва йўлларга 41 минг 436 кв.м. йўл чизиқлари чизилди.\nБайрам тадбирлари ҳамда халқ сайиллари ўтказиладиган жойлардан хавфсиз масофаларда 224 та вақтинчалик автотураргоҳ ташкил этилади. Тадбир билан боғлиқ жами 243 кўчада автотранспорт воситалари қатнови вақтинчалик чекланади.\nБайрам билан боғлиқ барча объектлар ва уларнинг атрофида йўл ҳаракати хавфсизлигини таъминлаш, автомашиналар ҳаракатини тартибга солиш мақсадида 2 мингга яқин йўл-патруль хизмати ходими хизматга жалб этилади.\nБир сўз билан айтганда, Наврўз умумхалқ байрами тадбирларини тинчлик ва осойишталик билан, юқори савияда ўтказиш учун барча зарурий чора-тадбирлар амалга оширилмоқда. Бироқ бу нафақат масъул хизмат ходимлари, балки барчамизнинг бурчимиз, доимо ҳушёр ва огоҳ бўлиш – хотиржамлик гарови эканини унутмайлик!\nСана: 20.03.2019 08:29


ФАРҒОНАДА ВАТАНПАРВАРЛАР ТАЙЁРЛАНМОҚДА - UzTV New York, Inc.\nФАРҒОНАДА ВАТАНПАРВАРЛАР ТАЙЁРЛАНМОҚДА\n12/17/2014 | Filed under: SOCIETY,UZ TV NEWS | Posted by: admin\nЎзбекистон Республикаси Қуролли кучлари учун ҳарбий техник мутахассисларни тайёрлаш ишлари Ўзбекистон мудофаасига кўмаклашувчи “Ватанпарвар” ташкилоти вилоят кенгаши тизимидаги Фарғона бирлашган техника, Қўқон ва Ёзёвон автомобил мактабларида амалга оширилади. Шунингдек, барча шаҳар ва туманларда халқ хўжалигига оммавий касб ходимларини тайёрловчи ўқув спорт техника клублари фаолият олиб боради.\nВилоят техник ва амалий спорт турлари марказида олиб борилаётган фаолият тўғрисида марказнинг ҳарбий ватанпарварлик тарғиботи ва ташкилий–оммавий ишлар бўйича директор ўринбосари Тимур Умаров билан суҳбатлашдик.\n– Марказ асосан, қандай мақсадларда фаолият олиб боради?\n– Республикамиз Қуролли кучлари мудоффаа қудратини мустаҳкамлаш мақсадида фуқароларни меҳнатга ва Ватанни ҳимоя қилишга тайёрлайди. Хусусан, Қуролли кучлар учун ҳарбий техника мутахассислари, халқ хўжалиги учун оммавий касб ходимларини тайёрлаш, спортнинг техник ва амалий турларини ривожлантириш, турли ҳарбий ватанпарварлик тадбирларини ўтказиш, чақирилувчиларни ҳарбий техник мутахассисликларга тайёрлаш бўйича таълим жараёнини йўлга қўяди. Шунингдек, қонун ҳужжатларида кўзда тутилган тартибда автотранспорт воситалари ҳайдовчиларини тайёрлайди.\n– Ташкилотга қандай ёшлар аъзо қилинади? Унда ёшларнинг қизиқишлари ҳисобга олинадими? Улар учун яратилган шароитлар тўғрисида ҳам сўзлаб берсангиз?\n– 7- 8 ёшдан бошлаб ўқувчи ёшлар ўзлари истаган спорт тўгаракларига келишлари мумкин. Ёшлар, асосан. 18 ёшдан бошлаб ихтиёрий равишда “Ватанпарвар” ташкилотига аъзо бўладилар.\nҲозирда бизда спортнинг техник ва амалий турларини оммалаштириш мақсадида ёшларнинг қизиқувига қараб бир қатор секциялар ва тўгараклар ташкил этилган. Ҳаво милтиғидан ўқ отиш, триатлон, ёзги биатлон, дуатлон; моделсозлик (авиамодел, ракетамодел, кемамодел ва автомодел), картинг, ҳарбий амалий кўпкураш ва радиоспорт турлари шулар жумласидандир.\nЁшлар ва фуқароларнинг марказга ўқиш, ишдан бўш вақтларида қатнашишлари учун шароитлар яратилган. Ўқ отиш учун мўлжалланган тир, спортнинг дуатлон, триатлон турлари учун спорт велосипедлари ва бошқа анжомлар мавжуд. Ҳозирда ёзги биатлон учун янги стадион қуришни режалаштиряпмиз. Бу қурилиш 2015 йилга мўлжалланган. Шунингдек, Ёзёвон туманида ҳам спортнинг картинг тури учун картадром қурилиши кетяпти. Бу қурилиш ҳам 2015 йилда тугатилиши кўзда тутилмоқда.\n– Ёшлар орасида спорт турлари бўйича алоҳида кўрсатгичларга эришаётганлари ҳам борми?\n– Марказимизда спортнинг техник ва амалий турлари бўйича спорт мусобақалари, кўргазмалар, танловлар ҳамда бошқа оммавий тадбирлар ўтказиш, спортчиларнинг халқаро мусобақаларда қатнашишини ташкил этиш ҳам яхши йўлга қўйилган. Хусусан, Тошкент шаҳрида ўтказилган очиқ Осиё чемпионатида спортнинг ёзги биатлон тури бўйича Марина Хмелевская 1-ўринни қўлга киритган бўлса, ёш спортчиларимиздан Марина Меркулова ва Зарангиз Аминжонова ўқ отиш спорти бўйича мамлакатда ўтказилаётган барча мусобақаларда мунтазам равишда ғолибликка эришмоқдалар. Шунингдек, авиамодел спорти бўйича ўтган мусобақаларда Алишер Мирзаев жаҳон чемпиони даражасига кўтарилди. Ўзбекистон чемпионати ва биринчилиги учун Фарғонада ўтган мусобақада эса Юрий Киселёв ва Нодир Абдуллаевлар биринчи ўринга, Валерий Варданян ва Михаил Суконкинлар 2-ўринга сазовор бўлдилар. Бу каби кўрсаткичларни кўплаб келтиришимиз мумкин.\nЮрт мудофааси учун ватанпарвар ёшларни етиштириб бериш бизлар учун ҳам фахр ҳисобланади. Шу соҳада ишлаётганимиздан мамнунмиз.\n– Раҳмат. Ватанпарвар ёшлар сафи янада кўпаяверсин!


ИИБ ходими хоинлиги учун 13 йилга қамалди\nИИБ ходими хоинлиги учун 13 йилга...\n12.12.2018 09:46 0 254\nМосква суди ички ишлар ходими Алексей Житнюкни 13 йилга озодликдан маҳрум этди. Бу ҳақда «Москва» агентлигига таяниб, РИА «Новости» хабар бермоқда.\nА. Житнюкка доир жиноят ишига «мутлақо махфий» тамғаси босилгани боис суд ёпиқ тарзда ўтказилди. Маълумотларга кўра, собиқ ишчи ишлар ходими Марказий Разведка Бошқармасига «ишлаб», Россия ҳарбий денгиз-флотига оид маълумотларни етказиб турган.\nУ роппа-роса бир йил аввал махсус операция натижасида норвегиялик шпион Фурде Берга билан қўлган олинган эди. Айтишларича, Ф. Берга махфий маълумотларни А. Житнюкдан олиб, керакли жойга етказиш билан шуғулланган. Норвегияликка қандай жазо тайинлангани ҳақида эса ҳозирча маълумот йўқ.\nМаҳкум Россия пойтахти туманларидан бирида участка нозири бўлиб ишлаган.


‘Тушунмаган тушуниб олади’: Рамзан Қодиров Бош ролда - BBC News O'zbek\n‘Тушунмаган тушуниб олади’: Рамзан Қодиров Бош ролда\nБу ҳақда Чеченистон президентининг ўзи “Instagram” даги аккаунтида хабар берган.\nРамзан Қодировнинг ёзишича, ўзи Бош қаҳрамони бўлган ўткир сюжетли фильм тез орада каттаю кичик экранларга чиқади.\nЧеченистон раҳбарига кўра, фақат давомий музокаралар ортидангина, бу янги Голливуд фильмида суратга тушишга рози бўлган.\nЖаноб Қодировнинг сўзларидан аён бўлишича, фильмнинг муаяйн қисмлари аллақачон тасвирга олиб бўлинган.\n“Унинг режиссёри эса, Голливуднинг қатор шов-шувли фильмлари муаллифи. Бундан ташқари, бу фильмда Голливуднинг манаман, деган юлдузлари ҳам бандлар”, - деб ёзган Чеченистон президенти ўзининг “Instagram” даги аккаунтида.\nАммо, худди шу ўринда, Рамзан Қодиров ўзи сўз юритаётган режиссёр ва юлдузларнинг айнан ким эканликлари тафсилотларини очиқламайди.\nБироқ, унга кўра, ўзи Бош қаҳрамони бўлган фильм муаллифлари унинг муваффақиятига шубҳа қилишаётгани йўқ.\nЧечен раҳбарининг худди шу сўзлари манзарасида турли ижтимоий мулоқот тармоқларида “Тушунмаган тушуниб олади” фильмининг трейлери ҳам пайдо бўлган.\n15 сонияли трейлерда камуфляж ва ўзининг одатий қора кўзойнагида бўлган Рамзан Қодиров Қафқознинг тошу кўлмакли адирларида зирхли машиналар қуршовида автоматидан ҳавога ўт очганча, югуриб кетаётган қиёфада акс этади.\nУшбу трейлерда эълон қилинишича, Чеченистон президенти Бош қаҳрамони бўлган Голливуд фильми бутун Россия кинотеатрларида намойиш этилади.\nЧечен раҳбарининг “Instagram” даги душанба кунги хабари сешанба куни тонггача 25.000 дан ортиқ фойдаланувчи томонидан ёқтирилган.\nАммо, эслатиб ўтиш жоиз, бу – Чеченистон президенти тасвирга тушган илк фильм эмас.\n2014 йилда ҳам Рамзан Қодировнинг қисқа метражли “Сеҳрли тароқ” фильмида роль ўйнаб берганига оид хабарлар олинганди.\nБундан икки йилча аввал франциялик кино юлдузи Жерар Депардье у раҳбарлик қилаётган Чеченистон ҳақида фильм ишлаш истагини изҳор этганди.\nСолиқларнинг оширилишига норозилик сифатида 2012 йилда Франция фуқаролигидан воз кечган таниқли актёрнинг бу сўзлари Россия унга ўз фуқаролигини берган ва бунинг ортидан, Чеченистон Республикасининг фахрий фуқаросига ҳам айланган пайтда янграганди.\nЖерар Депардье пойтахт Грознийга шахсан ташриф буюриб, президент Рамзан Қодировнинг меҳмони бўлган, худди шу мақсадда маҳаллий кинематографлар ва талабалар билан ҳам учрашганди.\nРамзан Қодиров эса, аввалроқ француз актёрига ўз юртларига келиб яшашни таклиф этган ва "буюк маданият арбоби учун лозим бўлган барча шарт-шароитларни яратиб беришга" ваъда қилганди.\nЧеченистон президенти пойтахт Грознийнинг ҳашаматли мавзесидан Жерар Депардьега беш хонали квартира ҳам совға қилганди.\n38 ёшли Рамзан Қодиров Чеченистонни 2007 йилдан буён бошқариб келади.\nФаоллар амалдаги чечен ҳукуматини Чеченистонни исломийлаштириш ва эркинликларни бўғишда айблаб келишади.\nРамзан Қодиров Бош қаҳрамони бўлган янги Голливуд фильми ҳақидаги хабарлар манзарасида Россияда худди шу каби айбловлар янграган ва яқинда қамоқдан озод этилган собиқ нефть корчалони Михаил Ходорковский томонидан молиялангани айтилган 26 дақиқали “Оила” номли ҳужжатли фильм ҳам бўй кўрсатган.\nБу ҳақда "The Moscow Times" га таяниб, нуфузли "Гардиан" нашри хабар берган.


"Пахтакор" афсоналари: Биродар Абдураимов\nЖамоамиз сафида энг кўп расмий ўйин ўтказган футболчи ва СССР чемпионати олий ҳамда биринчи лига тўпурарига айланган Биродар Абдураимов клуб ва футболимиз афсоналаридан бири саналади.\nУнинг "Пахтакор" сафидаги ўйинларини барча фахр билан тилга олади. Абдураимов фамилиясини эшитганда мухлислар кўз ўнгида голга ташна ҳужумчи гавдаланади десак, хато қилмаган бўламиз. У нафақат футболчи, балки мураббий сифатида ҳам катта натижаларга эриша олган.\nБиродар Абдураимов 1943 йилнинг 14 майида Тошкент шаҳрида таваллуд топди. Болалигидан спортга қизиққан Биродар тенгдошлари билан маҳаллада футбол ўйнар, бўш вақт топди дегунча стадион томон ошиқарди. У ёшлигида эркин кураш билан шуғулланиб, ёшлар ўртасида Ўзбекистон чемпионига ҳам айланган. Икки спорт туридан футболни танлаган Абдураимов 16 ёшида Ўзбекистон ўсмирлар терма жамоасига киритилди. Сергей Арутюнов бошчилигидаги бу жамоа Чимкент ва Петропавловскдаги мусобақаларда муваффақият қозонган.\nУ ҳар бир машғулот пайти залда соатлаб шуғулланар, бурчак зарбасини қойилмақом тарзда тепишни ўзлаштирар, тинкаси қуриса ҳамки, яна ва яна машқ қилаверарди. Шу тарзда Биродар учун омадли йиллар бошланди. Олдинда уни "Пахтакор" кутарди.\nАбдураимов 17 ёшидан "Пахтакор"нинг асосий таркибида майдонга тушган ва дебют учрашувида "Қайрат" дарвозасини ишғол қилган. "Пахтакор" учун чемпионатларда умумий ҳисобда рекорд миқдордаги ўйинларни ўтказган - 358та. Жами расмий беллашувларда эса 500дан ортиқ баҳсда 200дан кўпроқ гол муаллифига айланган ва юртимизнинг ХХ асрдаги энг яхши тўпурари деб тан олинган.\n1960-74 йилларда "Пахтакор" жамоасининг етакчи ҳужумчиси сифатида ажойиб ўйинлари билан ўзбек номини дунёга танитди. Абдураимов намойиш этган финтлар бутун СССР миқёсида машҳур саналган ва унинг ўйинларини кўриш учун стадионга кўплаб ишқибозлар ташриф буюришган. Қуйида биз санаб ўтадиган фактлар унинг чинакам истеъдод соҳиби эканлигини яққол кўрсатиб турибди.\nМамлакат чемпионатларида 425 учрашувда иштирок этган, шу жумладан, "Пахтакор" таркибида 358 учрашувда қатнашган.\n1968 йили СССР чемпионати олий лигасида 22 гол, 1972 йили биринчи лигада 34 гол билан энг сермаҳсул тўпурарга айланган.\nНуфузли турнирларда 106 та гол киритиб, "Григорий Федотов номидаги тўпурарлар клуби" аъзосига айланган.\nСССР кубоги финалчиси бўлган.\n1990 йили Ўзбекистонда хизмат кўрсатган мураббий унвони билан тақдирланган.\n1992 йили бош мураббий сифатида Наманганнинг "Навбаҳор" жамоаси билан Ўзбекистон Кубогининг биринчи соҳиби сифатида тарихга кирган.\n1994 йили Япониянинг Хиросима шаҳрида ўтказилган ХII Осиё ўйинларида Ўзбекистон терма жамоаси катта мураббийи сифатида чемпионга айланган.\nБиродар Ҳасанович Ўзбекистон футболида ўз ўрнига эга Абдураимовлар сулоласига асос солган. Тўнғич ўғли Азамат терма жамоамиз таркибида Осиё ўйинлари чемпиони, бир қатор мамлакатлар чемпионатлари ғолиби бўлган. Яна бир фарзанди Жасур Абдураимов эндиликда "Пахтакор" жамоаси мураббийлар штабида ишламоқда. Ўз вақтида яна бир фарзанди Баҳодир ҳам профессионал даражада футбол ўйнаган.\nБиродар Абдураимов "Шуҳрат" медали (1994), "Ўзбекистон ифтиҳори" (2003) кўкрак нишони, "Фидокорона хизматлари учун" (2006) ордени билан мукофотланган.\nФаолияти мобайнида яна Москванинг "Спартак" ва ЦСКА, Янгиернинг "Мелиоратор" клублари шарафини ҳимоя қилган.\nМозий юлдузлари Ўзбекистон афсоналари\nФутзал. “Локомотив” учинчи турни ҳам пешқадам сифатида якунлаш масаласини ҳал қилди\nАндрей Фёдоров: Дурангга лойиқ эдик


Ижарага бериладиган уйлар ва автомобилларнинг янги нархи белгиланди\n28 январ 2022, Тошкент вақти: 21:59\nЎзбекистонда ижарага бериладиган автомобиль.\nДавлат солиқ қўмитаси “2022 йил учун Ўзбекистон Республикасининг давлат бюджети тўғрисида”ги қонун талабларидан келиб чиқиб, ижарага бериладиган уйлар ва автомашиналар учун янги нархларни эълон қилди.\n2022 йилда Тошкент шаҳрида турар жой бинолари ижарасининг 1 квадрат метри учун ойига камида 15,5 минг сўм тўланади.\nВилоят марказлари ва Нукус шаҳрида турар-жой биносининг 1 квадрат метри ижараси 9,5 минг сўм, бошқа аҳоли пунктларида эса 4 минг сўм деб белгиланди.\nЙўловчиларни, юкларни ташиш учун мўлжалланган ва 8 ўриндиқдан кўп бўлмаган енгил автомашинанинг бир ойлик минимал ижараси 2021 йилдаги нархдан 75 минг сўмга қимматлади ва 650 минг сўмни ташкил қилади.\nМикроавтобуслар, автобуслар ва юк машиналари учун ойлик ижара ҳақи 100 минг сўмга кўтарилди. 2022 йилда уларнинг минимал ижара миқдори 1 250 000 сўм бўлади.


ҲАР ГЎШАДА НАВРЎЗ ШУКУҲИ - UzTV New York, Inc.\n03/20/2014 | Filed under: CULTURE,UZ TV NEWS | Posted by: "Uzbekny" muxbiri\nПокланиш ва ёшариш айёми Наврўзи олам Сўх туманида ҳам катта шодиёналар билан ўтказилди. Туман амфитеатрида бўлиб ўтган Наврўз байрамига таниқли санъаткорлар жалб этилди.\nТадбир аввалида сўз олганлар, мамлакатимизда ёшларга қаратилаётган эътибор, оилавий тадбиркорликни ривожлантириш учун яратилаётган имкониятлар, чекка қишлоқларда кичик корхоналарнинг ташкил этилиши юзасидан фикр-мулоҳазалар билдиришди. Айниқса, ҳаёт остонасига энди қадам қўяётган ёшларнинг касб‑ҳунар эгаллашлари ва иш билан таъминланишлари энг муҳим масала эканлиги таъкидланди.\nШунингдек, тадбир давомида туманнинг иқтидорли қизларига байрам совғалари – тикув машиналари тантанали тарзда топширилди.\nНаврўз меҳр-мурувват ва хайр-саховат айёмидир. Шу сабаб, байрам кунлари Сўхда ҳам ижтимоий кўмакка муҳтож оилалар ҳолидан хабар олинди.\nНаврўзи олам сўхликларни бунёдкорлик, яратиш, янгиланиш каби эзгу ишларга чорлагани айни ҳақиқат. Туманнинг барча гўшаларида амалга оширилаётган ободонлаштириш ва кўкаламзорлаштириш ишлари буни кўрсатиб турибди.\nРиштон туманининг Чўнғара қишлоғида ҳам байрам ўзига хос тарзда нишонланди. Бу ерда ўзбек ва қирғизлар бир-бирлари билан қўни-қўшни, қариндош-уруғ бўлиб, тинч ва тотув ҳаёт кечириб келишмоқда. Бир пиёла чой устида ҳамқишлоқлар байрам кайфиятида диллашиб ўтирдилар. Шу куни довруғи оламни тутган Чўнғара гуручида ош дамланди. Отахон-онахонлар дуога қўл очиб, эзгу тилаклар билдиришди.\nНаврўз байрами муносабати билан безатилган саҳнада элимиз ардоғидаги санъаткорларнинг баҳор, тинчлик тўғрисидаги куй-қўшиқлари авжига чиқди. Тўйга тўёна деганларидек, вилоят ҳокимлиги, вилоят маънавият тарғибот маркази томонидан келтирилган байрам совғалари чўнғараликларга топширилди.\nБайрам кунлари ёши улуғ кексалар ҳолидан хабар олиш ҳалқимизнинг азалий удумларидан бири. Чўнғаралик Салоҳиддин ота Мамадалиев бу йил юзинчи баҳорни қарши олди. Айём муносабати билан отахон совға- саломлар билан йўқланди.\n– Албатта, ҳар қандай эзгу ишнинг замирида юртдаги тинчлик, хотиржамлик мужассамдир, – дейди меҳнат фахрийси Ҳайдарбой Йўлдошев. – Бугун Чўнғарада бошланажак дехқончилигимиз самарали бўлишига тилак билдирилди. Наврўзи олам кўтаринкилик билан нишонланди.\nШоҳимардон қишлоғи марказида ташкил этилган байрам тадбирида Наврўзнинг маънавий ҳаётимиздаги ўрни ҳақида сўз борди. Шунингдек, чегара ҳудудда истиқомат қилаётган юртдошларимиз доимо давлатимиз диққат эътиборида эканлигига тўхталиб, Наврўзи олам билан барча муборакбод этилди.\nШу куни топширилган байрам совғалари шоҳимардонликлар кўнглини кўтариб юборди.\nШоҳимардонда ўтказилган Наврўз айёми меҳр-оқибат, урф-одатлар ва анъаналар, тўкин-сочинлик намойишига айланди. Санъаткорлар томонидан ижро этилган қўшиқларда, лапару ёр-ёрларда ва кексалар дуосида ўлмас қадриятларимиз ҳамда бугунги тинч кунларга шукроналик мужассам топди.\nСўлим табиатини хамиша кўз-кўз қилиб келган Шоҳимардон қишлоғида байрам тадбирида намойиш этилган турли чиқишлар, мусобақаларда қишлоқ қизларининг спортга бўлган қизиқишлари намоён бўлди.


"Толибон бўлса ҳам, бизнинг толибон"\nЖанубий Вазиристонда асосан ўзбеклар экани айтилаётган ажнабий жангариларга қаҳшатқич зарба берилганига қарамай, минтақада маҳаллий толибларнинг қудрати ошаётганидан хавотир билдирилмоқда.\n“Покистон ҳукуматининг Жанубий Вазиристонда маҳаллий жангариларни хорижий жангариларга қарши қўйиб экстремизм билан курашиш усули АҚШ ва Европа дипломатлари томонидан танқид қилинмоқда”, - деб ёзади “Chicago Tribune” газетаси.\nПокистондаги маҳаллий кузатувчилар бугунги кунда ҳукумат назорат қилмайдиган Жанубий Вазиристонда террорчиларга қарши курашнинг бошқа самарали йўқлигини айтмоқда.\nБаланд тоғлардан иборат ҳудуд ва ҳатто дунёдаги биринчи рақамли террорчи бўлсангиз ҳам бошпана беришга тайёр маҳаллий қабилалар... Жанубий Вазиристон ҳақиқатан ҳам дунёдаги сиёсий тартибга қарши курашаётган мужоҳидлар учун энг қулай макон.\nБироқ ажнабий жангариларнинг бешафқатлигидан тоқати тоқ бўлган минтақадаги айрим маҳаллий қабилалар ўз анъаналарини четга суриб, уларга уруш эълон қилди. “Ал-Қоида”га алоқадор Ўзбекистон исломий ҳаракатининг асосан ўзбеклардан иборат 200 тача жангарисини ўлдирди ва омон қолганларини тоғларга ҳайдаб юборди.\nАксар журналистлар Покистон ҳукумати ва айрим маҳаллий қабила вакилларига таянган ҳолда воқеаларнинг айнан шундай манзарасини чизмоқда. Аммо Покистондаги етакчи таҳлилчилардан бири Аҳмад Рашид аслида вазият Покистон ҳукумати тақдим этишга уринаётганидек бунчалик содда ва тушунарли эмаслигини айтади.\n“Менимча, вазият Покистон ҳукумати тақдим этаётганидан кўра анча мураккаб. Гап шундаки, ўзбекларга ҳужум қилаётган маҳаллий жангарилар ҳам аслида толиблардир. Уларнинг ҳам “Ал-Қоида” ва “Толибон” раҳбариятига алоқаси бор. Менимча, бу экстремистлар ўртасидаги ўзаро урушдир”, - дейди А.Рашид.\nАгар жорий вазият ҳақиқатан ҳам шу қадар мураккаб бўлса, у ҳолда Покистон ҳукумати маҳаллий қабилалардан чиққан толибларни қўллаб- қувватлаяпти. Бир муддат аввал Покистон ҳукумати улар билан сулҳ тузгани ҳам рост.\n“Бундай эмас, биз қабилаларни қўллаб-қувватлаяпмиз. Улар эса хорижий жангариларга қарши курашмоқда”, - дейди Покистон армияси матбуот котиби генерал Воҳид Аршод гапини одатдагидан кўра қисқароқ қилиб.\nГенерал Жанубий Вазиристонда хориж жангариларга қарши жангларни бошқараётган мулла Назир Аҳмаднинг аксар хориж журналистлари айтаётганидек аслида маҳаллий толиблар қўмондони эканини ҳам рад этди.\n“Chicago Tribune” газетаси мухбири Ким Баркернинг ёзишича, маҳаллий кузатувчилар мулла Назирнинг Афғонистондаги толиблару араб жангариларга алоқаси борлигини айтган.\n“Ғарбда эса Покистон ҳукумати маҳаллий толибларни қўллаб-қувватлаб, уларни кучайтираётгани учун танқид этилмоқда”, – дейди Ким Баркер.\nПокистондаги “The news international” газетаси муҳаррири, таниқли журналист Раҳимулло Юсуфзай фикрича, Покистон йиллар давомида Жанубий Вазиристонда террорчиликка қарши кураш бўйича турли тактикаларни синаб кўрди ва ниҳоят бугунги кунда маҳаллий жангари гуруҳларни қўллаб-қувватлаб, бошқаларини синдиришдан ўзга чора топмади.\n“Покистон ҳукумати Жанубий Вазиристонда нимаики қилса, танқид этилади. Ҳозир улар маҳаллий толибларни кучайтираётгани учун танқид қилиняпти. Лекин толибларга қарши жанг қилиш учун толиблардан фойдаланиш яхшироқ сиёсатга ўхшайди. Улар эса бир минтақада мана шу имкониятни синаб кўряпти”, – дейди Р.Юсуфзай.\nПокистон армияси мамлакатнинг Афғонистон билан чегарадош ҳудудларида “Ал-Қоида” ва “Толибон” жангариларига қарши уюштирган ҳужумларида 5 йил давомида 700 аскарини йўқотди. Шу ойда хавфсизлик масалаларига бағишланган бир анжуманда бу ҳақда маълум қилган президент Парвез Мушарраф: “Агар биз террорчиликка қарши курашда етарли саъй-ҳаракат қилмаётган бўлсак, унда ҳеч ким етарли саъй-ҳаракат қилмаётган бўлиб чиқади”, - деб айтганди.\nБироқ ҳатто узоқ келажакда ҳам минтақада барча экстремистик гуруҳларнинг тор-мор этилишини ҳеч ким башорат қилаётгани йўқ.\nЎтган жума куни Покистон ҳукумати томонидан қўллаб-қувватланаётган мулла Назир Вана минтақасида матбуот анжуманини уюштириб, қабила анъаналарига мувофиқ, агар лозим бўлса, Усама бин Лодинни ҳам ҳимоя қилиши ҳақида айтди.


Украина: Сайловда ЕИга хайрихоҳ партиялар пешқадамлик қилмоқда\n24 ноябр 2020, Тошкент вақти: 08:55\nУкраина Марказий сайлов комиссияси эълон қилган дастлабки натижаларга мувофиқ, 26 октябрь куни бўлиб ўтган парламент сайловларида бош вазир Арсений Яценюк етакчилигидаги “Халқ жабҳаси” ва “Петро Порошенко блоки” олдинда бораяпти.\nУкраина МСК раҳбари Андрий Магера якшанба куни бўлиб ўтган сайлов бўйича сайлов комиссияларидан олинган баённомаларнинг чорак қисми текшириб бўлинганидан сўнг Халқ жабҳаси 21,68 фоиз билан биринчи ўринда, Порошенко блоки 21,64 фоиз билан иккинчи ўринда бораётганини маълум қилди. Бу икки сиёсий блок парламент коалицияси тузишга тайёрлигини билдирган.\nУкраина Марказий сайлов комиссияси раҳбарининг билдиришича, Верховная Рада сайланган, Донецк ва Луганск вилоятларининг қатор округларида сайлов ўтмагани эса унинг легитимлигига таъсир кўрсатмайди.\nАндрий Магерага кўра, кечаги сайловларда сайловчилар давомати 52 фоиздан кўпроқни ташкил қилган.\nПарламентга кириш учун қўйилган беш фоизлик тўсиқдан яна тўрт партия ўтди. Булар Олег Ляшконинг Радикал партияси, Юлия Тимошенконинг Батькившчина партияси, Минтақалар партиясининг собиқ вакилларини жам қилган “Мухолифат блоки” ва Львов мэри Андрей Садовой бошчилигидаги “Самопомошь” партияларидир.\nШарҳловчилар Тимошенко ва Ляшко партияларининг сайловда кам овоз олишини жамоатчиликнинг “уруш партияси”га берган жавоби ўлароқ баҳоламоқдалар. Чунки, шарҳловчиларга кўра, украиналикларнинг аксар қисми мамлакатда тинчлик-осойишталик ўрнатилиши тарафдоридир.\nПарламентга кириши мумкинлиги тахмин қилинган “Свобода” миллатчилик партияси ҳамда Россия билан алоқаларни мустаҳкамлашни ёқлаб чиқаётган Украина коммунистик партияси ва собиқ бош вазир ўринбосари Сергей Тигипко етакчилигидаги “Кучли Украина” партиялари ҳам 5 фоизлик тўсиқдан ўтолмаган.\nБир мандатли округлардан асосан ўзини ўзи кўрсатган номзодлар ғалаба қозонмоқдалар.\nУкраинада бўлиб ўтган парламент сайловларини ЕХҲТнинг 700 дан зиёд кузатувчиси кузатиб борди. Озодликнинг украин хизмати мухбирига кўра, овоз бериш жараёнида кузатувчилар арзирли қонунбузарликларни қайд этмаганлар.\nБерилган овозларни санаш ишини Украинанинг айрим ҳудудларидаги нотинч вазият мураккаблаштирмоқда. Донецк вилоятининг Волновахск туманида отишма туфайли овозларни санаш иши ҳатто тўхтатиб қўйилган.\nБарча бюллетенлар бўйича парламент сайловининг дастлабки натижалари Украина Марказий сайлов комиссияси томонидан бугун эълон қилиниши кутилаётир.